|  |
| --- |
| PATVIRTINTA |
| Klaipėdos miesto savivaldybės |
| tarybos 2019 m. sausio 15 d. |
| sprendimu Nr. T1-16 |

**KLAIPĖDOS MIESTO SAVIVALDYBĖS SOCIALINIŲ PASLAUGŲ 2019 METŲ PLANAS**

**I SKYRIUS**

**ĮVADAS**

**1.** **Bendra informacija.**

Lietuvos Respublikos socialinių paslaugų įstatymas socialinių paslaugų teikimo mastui ir rūšims pagal gyventojų poreikius nustatyti įpareigoja savivaldybes kasmet sudaryti ir tvirtinti socialinių paslaugų planą. Socialinių paslaugų planas sudaromas vadovaujantis Lietuvos Respublikos Vyriausybės 2006 m. lapkričio 15 d. nutarimu Nr. 1132 „Dėl Socialinių paslaugų metodikos patvirtinimo“ patvirtinta Socialinių paslaugų planavimo metodika ir Lietuvos Respublikos socialinės apsaugos ir darbo ministro 2007 m. balandžio 12 d. įsakymu Nr. A1-104 „Dėl Socialinių paslaugų plano formos ir Socialinių paslaugų efektyvumo vertinimo kriterijų patvirtinimo“.

Klaipėdos miesto savivaldybės socialinių paslaugų 2019 metų planas (toliau – Socialinių paslaugų planas) parengtas atsižvelgiant į Klaipėdos miesto savivaldybės 2013–2020 metų strateginį plėtros planą ir rengiamas pagal Klaipėdos miesto savivaldybės 2019–2021 metų programas.

**2. Socialinių paslaugų teikimo ir plėtros tikslai.**

Socialinių paslaugų teikimo tikslas – sudaryti sąlygas asmeniui (šeimai) ugdyti ar stiprinti gebėjimus ir galimybes spręsti savo socialines problemas, palaikyti socialinius ryšius su visuomene, taip pat padėti įveikti socialinę atskirtį. Socialinės paslaugos teikiamos siekiant užkirsti kelią asmens, šeimos, bendruomenės socialinėms problemoms kilti, taip pat visuomenės socialiniam saugumui užtikrinti.

Socialinių paslaugų teikimo ir plėtros tikslai Klaipėdos mieste atitinka Klaipėdos miesto savivaldybės 2013–2020 metų strateginio plėtros plano 1 prioriteto „Sveika, sumani ir saugi bendruomenė“ 1.3 tikslą „Gerinti socialinių paslaugų kokybę, didinti jų įvairovę ir prieinamumą miesto gyventojams“ ir šiam tikslui įgyvendinti keliamus uždavinius:

- didinti bendrųjų socialinių paslaugų įvairovę ir aprėptį;

- didinti socialinės priežiūros paslaugų aprėptį ir prieinamumą;

- didinti socialinės globos paslaugų aprėptį ir prieinamumą;

- didinti socialinės paramos tikslingumą, prieinamumą, administravimo kokybę bei efektyvumą.

**3.** **Socialinių paslaugų plano rengėjai.**

Socialinių paslaugų plano rengėjas – Klaipėdos miesto savivaldybės administracijos (toliau – Savivaldybės administracija) Socialinių reikalų departamento Socialinės paramos skyrius (toliau – Socialinės paramos skyrius).

**II SKYRIUS**

**BŪKLĖS ANALIZĖ**

**4. Savivaldybės socialinės ekonominės ir demografinės situacijos įvertinimas.**

**4.1. Vidutinis metinis gyventojų skaičius ir sudėtis (2018 m. pradžioje)**:

|  |  |  |
| --- | --- | --- |
| Eil. Nr. | Rodiklis | Gyventojų (šeimų) skaičius |
| 1. | Gyventojų skaičius | 149 015 |
|  | iš jų: |  |
| 1.1. | mieste | 149 015 |
| 1.2. | kaime |  |
| 2. | Iš bendro gyventojų skaičiaus: |  |
| 2.1. | pensinio amžiaus gyventojai | 33 480 |
| 2.2. | suaugę asmenys su negalia (kuriems neįgalumas nustatytas nuo 2006-01-01) | 7 503 |
| 2.3. | vaikai | 28 245 |
| 2.4. | vaikai su negalia (kuriems neįgalumas nustatytas nuo 2006-01-01) | 832 |
| 2.5. | socialinės rizikos vaikai | 100 |
| 3. | Socialinę riziką patiriančios šeimos | 396 |
| 4. | Vaikų skaičius socialinės rizikos šeimose | 731 |

**4.2. Gyventojų socialinių paslaugų poreikius sąlygojantys veiksniai.**

Klaipėdos mieste pagrindinė socialinių paslaugų organizatorė yra savivaldybė, o socialines paslaugas teikia biudžetinės ir viešosios įstaigos, nevyriausybinės organizacijos. Rinkos ekonomikos sąlygos išryškino žmonių grupes, kurioms socialinės paslaugos tapo itin svarbios. Tai šeimos, patiriančios socialinę riziką, vaikai su negalia ir jų šeimos, likę be tėvų globos vaikai, suaugę asmenys su negalia ir jų šeimos, senyvo amžiaus asmenys ir jų šeimos, suaugę asmenys, patiriantis socialinę riziką, ir jų šeimos, vaikus globojančios šeimos, kiti asmenys ir šeimos. Jiems Klaipėdos mieste yra teikiamos:

***bendrosios socialinės paslaugos*** (informavimas; konsultavimas; tarpininkavimas ir atstovavimas; maitinimo organizavimas; aprūpinimas būtiniausiais drabužiais ir avalyne; transporto organizavimas; sociokultūrinės paslaugos; lydėjimas; kitos bendrosios socialinės paslaugos);

***specialiosios socialinės paslaugos***, kurios skirstomos į socialinę priežiūrą (pagalba į namus; socialinių įgūdžių ugdymas ir palaikymas; laikinas apnakvindinimas; intensyvi krizių įveikimo pagalba, psichosocialinė pagalba, apgyvendinimas nakvynės namuose ir krizių centre, pagalba globėjams (rūpintojams) ir įvaikintojams) ir socialinę globą (dienos socialinė globa; trumpalaikė socialinė globa; ilgalaikė socialinė globa).

Kaip ir kitų šalies savivaldybių, Klaipėdos miesto savivaldybės gyventojų socialinių paslaugų poreikius sąlygoja panašūs veiksniai:

- ***visuomenės senėjimas****.* Lietuvoje, kaip ir kitose Europos Sąjungos valstybėse narėse, kasmet vis didesnę dalį sudaro pagyvenę, tai yra 60 metų ir vyresni, žmonės. Statistikos departamento duomenimis, Klaipėdos mieste 2018 m. tokių žmonių buvo 33 480, tai sudaro 22,5 procento visų savivaldybės gyventojų. Senyvo amžiaus asmenims dažniausiai reikalinga pagalba į namus ir socialinė globa;

- ***negalia*.** Klaipėdos mieste gyvena 7 503 neįgalūs darbingo amžiaus asmenys, 832 neįgalūs vaikai (nuo 2006-01-01 iki 2018-06-30) ir 6440 neįgalių senyvo amžiaus asmenų. Tai sudaro 9,9 procento visų savivaldybės gyventojų. Neįgaliems asmenims didžiausias poreikis paslaugų yra pagalba į namus, dienos socialinė globa asmens namuose ar institucijoje ir apgyvendinimas globos namuose;

- ***alkoholio, narkotinių, psichotropinių ir kitų medžiagų vartojimas bei psichologinė, fizinė ar seksualinė prievarta.*** Šie veiksniai lemia vaikų, suaugusių asmenų ir šeimų priskyrimą socialinės rizikos grupei.

Socialinėmis paslaugomis (socialinių įgūdžių ugdymas, intensyvi krizių įveikimo pagalba, psichosocialinė pagalba, apgyvendinimas krizių centre, pagalba globėjams (rūpintojams) ir įvaikintojams ir kitos) galima sumažinti neigiamas socialinių problemų pasekmes;

- ***nedarbas.*** Nedarbas siejamas su asmens ir jo šeimos pajamų neturėjimu ir dėl to negalėjimu apsirūpinti pirmo būtinumo prekėmis (maistas, drabužiai), apmokėti būsto, komunalines paslaugas, už vaikų ir (ar) savo mokslą. Finansinis nepajėgumas yra susijęs su sveikatos draudimo nebuvimu, negalėjimu apsidrausti nuo nelaimių. Čia gali padėti tarpininkavimo ir atstovavimo, maitinimo, aprūpinimo drabužiais ir kitos bendrosios socialinės paslaugos.

**4.3. Kiti rodikliai.**

Statistikos departamento duomenimis, 2018 m. liepos 1 d. Lietuvoje gyveno 2 mln. 802 tūkst. 047 gyventojai. Nuo metų pradžios gyventojų jau sumažėjo 8 081 asmeniu, arba 0,299 proc. 2018 m. sausio 1 d. gyventojų skaičius Lietuvoje buvo 2 810 118 žmonės. Klaipėdos miesto, kaip ir visos Lietuvos, gyventojų skaičius ir toliau mažėja:

**Gyventojų skaičius Klaipėdos miesto savivaldybėje** (metų pradžioje)

|  | **2016** | **2017** | **2018** |
| --- | --- | --- | --- |
| Klaipėdos miesto savivaldybė | 154 275 | 151 309 | 149 015 |

Didelę reikšmę Klaipėdos miesto savivaldybės socialiniam sektoriui turi gyventojų užimtumas ir bedarbystė. Klaipėdos užimtumo tarnybos prie Lietuvos Respublikos socialinės apsaugos ir darbo ministerijos duomenimis, 2018 m. rugsėjo 1 d. buvo įregistruota 2 519 bedarbių, bedarbių santykis su darbingo amžiaus gyventojais buvo 6,4 proc.

**5. Esamos socialinių paslaugų infrastruktūros savivaldybėje analizė.**

|  |  |  |  |  |  |
| --- | --- | --- | --- | --- | --- |
| Eil. Nr. | Socialinių paslaugų įstaigos tipas pagal žmonių socialines grupes[[1]](#footnote-1) | Socialinių paslaugų įstaigos pavadinimas | Pavaldumas[[2]](#footnote-2) | Vietų (gavėjų[[3]](#footnote-3)) skaičius | |
| iš viso | iš jų finan-suojamų savival-dybės |
| 1. | Socialinės globos namai | Biudžetinė įstaiga Klaipėdos miesto globos namai (senų ir suaugusių asmenų su negalia socialinės globos namai) | Klaipėdos miesto savivaldybė | 82 | 82 |
| VšĮ Telšių vyskupijos Caritas Klaipėdos regiono globos namai (senų žmonių socialinės globos namai) | Religinė bendruomenė | 40 | 40 |
| VšĮ „Gyvenimo namai“ (socialinės globos namai asmenims su psichikos sutrikimais) | NVO | 8 | 7 |
| Lietuvos sutrikusio intelekto žmonių globos bendrija „Klaipėdos viltis“ (socialinės globos namai asmenims su psichikos sutrikimais) | NVO | 30 | 30 |
| Klaipėdos sutrikusio vystymosi kūdikių namai | Klaipėdos miesto savivaldybė | 8 | 8 |
| Biudžetinė įstaiga Klaipėdos miesto šeimos ir vaiko gerovės centras likusiems be tėvų globos vaikams įstaigoje | Klaipėdos miesto savivaldybė | 12 | 12 |
| Klaipėdos vaikų globos namai „Rytas“ (vaikų socialinės globos namai) | Klaipėdos miesto savivaldybė | 20  (nuo 2019-01-01 planuo-jamos 8 vietos) | 18 |
| Klaipėdos vaikų globos namai „Smiltelė“ (vaikų socialinės globos namai) | Klaipėdos miesto savivaldybė | 35  (nuo 2019-01-01 planuo-jama 30 vietų) | 30 |
| Klaipėdos socialinių paslaugų centras „Danė“ (vaikų socialinės globos namai) | Klaipėdos miesto savivaldybė | 22  (nuo 2019-01-01 planuo-jama 20 vietų) | 17 |
| 2. | Vaikų priežiūra budinčio globotojo šeimoje | VšĮ „Vilniaus SOS vaikų kaimas“ | NVO | 6\* | 6\* |
| Biudžetinė įstaiga Klaipėdos miesto šeimos ir vaiko gerovės centras likusiems be tėvų globos vaikams |  | 2\* | 2\* |
| 3. | Bendruomeni-niai vaikų globos namai | Klaipėdos vaikų globos namai „Rytas“ | Klaipėdos miesto savivaldybė | 24  (nuo 2019-01-01 planuo-jama 40 vietų) | 23 |
| 4. | Laikino gyvenimo namai | Biudžetinė įstaiga Klaipėdos miesto nakvynės namai (apgyvendinimo nakvynės namuose paslauga) | Klaipėdos miesto savivaldybė | 122 | 122 |
| BĮ Klaipėdos miesto šeimos ir vaiko gerovės centras (apgyvendinimo krizių centre paslauga) | Klaipėdos miesto savivaldybė | 16 | 16 |
| 5. | Dienos socialinės globos centrai | Biudžetinė įstaiga Neįgaliųjų centras „Klaipėdos lakštutė“ (dienos socialinės globos centras asmenims su negalia) | Klaipėdos miesto savivaldybė | 70 | 70 |
| Klaipėdos specialioji mokykla-daugiafunkcis centras „Svetliačiok“ (vaikų su negalia dienos socialinės globos centras) | NVO | 45 | 45 |
| VšĮ dienos centras „Kelias kartu“ (vaikų su negalia dienos socialinės globos centras) | NVO | 10 | 10 |
| Klaipėdos specialioji mokykla- daugiafunkcis centras „Svetliačiok“ (dienos socialinės globos centras suaugusiems asmenims su negalia ir su sunkia negalia) | NVO | 26 | 26 |
| Klaipėdos socialinių paslaugų centras „Danė“ (dienos centras senyvo amžiaus asmenims ir dienos centras suaugusiems asmenims, turintiems psichikos sutrikimų) | Klaipėdos miesto savivaldybė | 80 | 80 |
| UAB „Salumeda“ (dienos globa asmens namuose) | UAB | 36\* | 36\* |
| VšĮ „Ori senatvė“ (dienos globa asmens namuose) | NVO | 40\* | 40\* |
| BĮ Klaipėdos miesto socialinės paramos centras (dienos globa asmens namuose) | Klaipėdos miesto savivaldybė | 70\* | 30\* |
| Biudžetinė įstaiga Neįgaliųjų centras „Klaipėdos lakštutė“ (dienos globa asmens namuose) | Klaipėdos miesto savivaldybė | 62\* | 34\* |
| 6. | Savarankiško gyvenimo namai |  |  | - | - |
| 77. | Socialinės priežiūros centrai | Biudžetinė įstaiga Klaipėdos miesto nakvynės namai: | Klaipėdos miesto savivaldybė |  |  |
| -laikino apnakvindinimo paslaugos; | 52 | 52 |
| -intensyvi krizių įveikimo pagalba benamiams | 5\* | 5\* |
| Labdaros ir paramos fondas Dvasinės pagalbos jaunimui centras (socialinės rizikos vaikams ir socialinės rizikos šeimų vaikams) | NVO | 20 | 20 |
| Labdaros ir paramos fondas „Dienvidis“ (socialinės rizikos vaikams ir socialinės rizikos šeimų vaikams) | NVO | 14 | 14 |
| Biudžetinė įstaiga Klaipėdos miesto socialinės paramos centras (pagalba į namus) | Klaipėdos miesto savivaldybė | 249\* | 249\* |
| Biudžetinė įstaiga Neįgaliųjų centras „Klaipėdos lakštutė“ (pagalba į namus) | Klaipėdos miesto savivaldybė | 42\* | 42\* |
| VšĮ „Ori senatvė“ (pagalba į namus) | NVO | 104\* | 104\* |
| Biudžetinė įstaiga Klaipėdos miesto šeimos ir vaiko gerovės centras: | Klaipėdos miesto savivaldybė |  |  |
| -intensyvi krizių įveikimo paslauga; | 12 | 12 |
| - socialinių įgūdžių ugdymas ir palaikymas namuose socialinę riziką patiriančioms šeimoms; | 406\* | 406\* |
| -psichosocialinės paslaugos moterims | 143\* | 143\* |
| -pagalbos globėjams (rūpintojams), įtėviams teikimas | 15\* | 15\* |
| -dienos centras vaikams | 40 | 40 |
| UAB „Projektų įgyvendinimo grupė“ (psichosocialinės paslaugos šeimoms, auginančioms vaikus su negalia) | UAB | 12\* | 12\* |
| 8. | Bendruomeni-nės įstaigos |  |  |  |  |
| 9. | Kitos socialinių paslaugų įstaigos (pagalbos į namus tarnyba, socialinių paslaugų centras ir kt.) | Biudžetinė įstaiga Klaipėdos miesto socialinės paramos centras: | Klaipėdos miesto savivaldybė |  |  |
| - transporto paslaugos | 50\* | 50\* |
| - lydėjimas | 5\* | 5\* |
| -aprūpinimas būtiniausiais drabužiais, avalyne, maistu | 28\* | - |
| -informavimas | 175\* | 175\* |
| -konsultavimas | 11\* | 11\* |
| -tarpininkavimas, atstovavimas | 21\* | 21\* |
| -socialinių įgūdžių ugdymas ir palaikymas (pagal projektą „Matyk kitą kelią) | 51\* | - |
| -prieglobstį gavusių užsieniečių socialinė integracija | 6 | - |
| Labdaros ir paramos fondas „Maisto bankas“ (maitinimas) | NVO | 119\* | 119\* |
| Šv. Kazimiero parapijos Caritas (maitinimas) | Religinė bendruomenė | 80\* | 80\* |
| Biudžetinės įstaigos:  Klaipėdos miesto socialinės paramos centras, biudžetinė įstaiga Klaipėdos miesto šeimos ir vaiko gerovės centras, Klaipėdos miesto nakvynės namai, Neįgaliųjų centras „Klaipėdos lakštutė“ (sociokultūrinės paslaugos) | Klaipėdos miesto savivaldybė | 95\* | 95\* |

\* Vidutinis gavėjų skaičius per mėnesį

**Socialinių paslaugų infrastruktūros išsidėstymas ir socialinių paslaugų teikimo savivaldybėje pakankamumo lygis.**

Socialines paslaugas administruoja Socialinės paramos skyrius, o teikia Klaipėdos miesto savivaldybės įsteigtos socialinių paslaugų įstaigos, organizacijos, iš kurių perkamos socialinės paslaugos, įstaigos, su kuriomis sudaromos lėšų kompensavimo už suteiktas paslaugas sutartys, ir nevyriausybinės organizacijos, kurių projektai iš dalies finansuojami iš savivaldybės biudžeto lėšų:

**Biudžetinė įstaiga Klaipėdos miesto šeimos ir vaiko gerovės centras** įkurtas adresu Debreceno g. 48, kur organizuojamas socialinių įgūdžių ugdymo ir palaikymo paslaugų šeimoms, patiriančioms socialinę riziką teikimas, trumpalaikės socialinės globos 12 vaikų, intensyvios krizių įveikimo pagalbos paslaugos 12 vaikų, socialinių įgūdžių ugdymo 40 vaikų dienos centre bei pagalbos globėjams (rūpintojams) ir įvaikintojams paslaugos teikimas. Apgyvendinimo krizių centre ir psichosocialinės paslaugos moterims ir motinoms su vaikais, patyrusioms smurtą šeimoje ar nukentėjusioms nuo prostitucijos ar prekybos žmonėmis (18 vietų), teikiamos Taikos pr. 76A. Šių paslaugų teikimo vieta užtikrina gerą susisiekimą viešuoju miesto transportu. Ši įstaiga Klaipėdos mieste nuo 2018 m. vykdo globos centro funkciją, t. y. organizuoja globėjų paiešką, konsultuoja asmenis, norinčius tapti globėjais, vykdo jų mokymus, vertina globėjų pasirengimą ir kt., taip pat nuo 2018 m. liepos 1 d. įvesti atvejo vadybininkų, kurie organizuoja pagalbos šeimai teikimą vykdant atvejo vadybą, etatai.

Įstaiga taip pat planuoja ir vykdo prevencines priemones, skirtas kovai su prekyba žmonėmis ir smurtu artimoje aplinkoje. Per 2018 m. pirmąjį pusmetį vykdant kovos su prekyba žmonėmis prevenciją organizuoti prevenciniai užsiėmimai vienai Klaipėdos „Gedminų“ progimnazijos 8-tų klasių mergaičių grupei, tęsiant Lietuvos Respublikos vidaus reikalų ministro patvirtinto Kovos su prekyba žmonėmis 2017–2019 m. veiksmų plano įgyvendinimą per „Balticum TV“ transliuotas 15 s prevencinis vaizdo klipas. Vykdant smurto artimoje aplinkoje prevenciją dienraštyje „Klaipėda“ spausdintas straipsnis, „Balticum TV“ užsakytas ir transliuotas informacinis reportažas, vykdyta socialinė reklama autobusuose 200 reklaminių rankenėlių įdedant informacines skrajutes. 2019 m. prevencinių priemonių įgyvendinimas taip pat bus tęsiamas.

2018 m. įstaiga pradėjo dalyvauti partnerio teisėmis INTEREG V-A Latvijos ir Lietuvos programos projekte „Moterys ir vaikai – saugūs savo mieste“, kadangi projekto sutartis pasirašyta tik 2018-06-28, projekto veiklos prasidės rudenį. Projekto trukmė 2018–2023 m. Planuojamos veiklos: tyrimas apie nuo smurto nukentėjusių asmenų paslaugų poreikį, paslaugų prieinamumą, mokymai specialistams, gerosios patirties sklaida, tarpinstitucinio bendradarbiavimo stiprinimas, parengtos gairės specialistams, vykdantiems tarpinstitucinį bendradarbiavimą.

**Biudžetinėje įstaigoje Klaipėdos miesto nakvynės namuose** 122 asmenims teikiamos apgyvendinimo nakvynės namuose, 52 asmenims – laikino apnakvindinimo paslaugos bei intensyvios krizių įveikimo pagalbos paslaugos benamiams įvykio vietoje, t. y. gatvėje. Įstaiga (Viršutinė g. 21) yra įsikūrusi Klaipėdos miesto centrinėje dalyje, o įstaigos padalinys (Šilutės pl. 8) yra šiaurės rytinėje miesto dalyje. Paslaugos teikiamos senyvo ir darbingo amžiaus asmenims, kurie socialiai atskirti ir elgetauja, valkatauja, yra iš dalies ar visiškai netekę gebėjimų savarankiškai rūpintis asmeniniu gyvenimu, neturi gyvenamosios vietos. Šiltuoju metų laiku įstaiga gali apgyvendinti visus besikreipiančius asmenis, žiemos metu susidaro nedidelė norinčiųjų apsigyventi nakvynės namuose eilė.

**Biudžetinėje įstaigoje Neįgaliųjų centre „Klaipėdos lakštutė“** (Lakštučių g. 6, Panevėžio g. 2 ir Smiltelės g. 14) teikiamos dienos socialinės globos paslaugos institucijoje ir namuose asmenims, turintiems psichikos ir elgesio sutrikimų, pagalba į namus, sociokultūrinės paslaugos. Įstaiga įsikūrusi pietvakarinėje ir šiaurinėje miesto dalyse. Įstaigos klientams, gaunantiems socialinės globos paslaugas, teikiama transporto paslauga. Įstaigoje dienos socialinės globos paslaugos teikiamos 70 asmenų. 2018 m. pabaigoje eilėje laukia 2 asmenys. Pagalba į namus teikiama 40 asmenų, 2018 m. pabaigoje eilėje laukė 2 asmenys. Dienos socialinė globa asmens namuose vidutiniškai per mėnesį teikiama 62 asmenims su sunkia negalia dėl psichikos ir elgesio sutrikimų, eilėje laukia 16 asmenų. Sociokultūrinės paslaugos teikiamos vidutiniškai 5 asmenims per mėnesį.

**Biudžetinė įstaiga Klaipėdos miesto socialinės paramos** **centras** (Taikos pr. 76) teikia socialinės pagalbos į namus paslaugas vidutiniškai per mėnesį 249 fizinę negalią turintiems asmenims. 2018 m. pabaigoje eilėje laukė 49 asmenys.

Įstaiga teikia ir transporto paslaugas, per mėnesį vidutiniškai ši paslauga teikiama 50 asmenų. Dienos socialinės globos paslaugas asmens namuose asmenims su sunkia fizine negalia vidutiniškai per mėnesį buvo teikiamos 70 asmenų, eilėje laukė 26 asmenys. Taip pat teikiamos vidutiniškai per mėnesį 70 asmenų sociokultūrinės, 5 asmenims lydėjimo, 21 asmeniui tarpininkavimo ir atstovavimo, 175 asmenims informavimo, 11 asmenų konsultavimo paslaugos, 28 asmenims aprūpinimo būtiniausiais drabužiais, avalyne ar maistu paslauga, vykdoma 6 užsieniečių, gavusių prieglobstį Lietuvoje, integracija. Įstaiga Klaipėdos miesto neįgaliesiems išduoda techninės pagalbos priemones, per mėnesį vidutiniškai išduoda 117 asmenų, eilėje laukia 4 asmenys (pagal asmenų pateiktus prašymus siunčiama paraiška Techninės pagalbos neįgaliesiems centrui prie Socialinės apsaugos ir darbo ministerijos, pagal pateiktą poreikį ši įstaiga skiria techninės pagalbos priemones).

Įstaiga dalyvauja partnerio teisėmis ES finansuojamuose projektuose „Lietuva – kitataučių užuovėja“, „Atrask save Lietuvoje“, kurių tikslas – prieglobstį gavusių asmenų Lietuvoje integracija. Yra pasirašytos jungtinės sutartys su Pabėgėlių priėmimo centru dėl šių projektų įgyvendinimo. 2018 m. pagal šias sutartis neatvyko nė viena šeima ar asmuo.

Įstaiga taip pat vykdo projektą „Matyk kitą kelią“ pagal Latvijos ir Lietuvos bendradarbiavimo per sieną 2014–2020 m. programą partnerio teisėmis. Projekte vykdomos kompleksinės veiklos siekia gerinti gyvenimo kokybę asmenims su regėjimo sutrikimais ir negalia, mažinti diskriminaciją ir užtikrinti didesnę galimybę dalyvauti ekonominiame, socialiniame, politiniame ir kultūriniame gyvenime. Pagal šį projektą vidutiniškai 51 asmeniui per mėnesį teikiamos socialinių įgūdžių ugdymo ir palaikymo paslaugos.

2018 m. įstaigai suteiktose papildomose patalpose Taikos pr. 107 įrengtos 4 darbo vietos įstaigos nuostatuose numatytoms funkcijoms vykdyti.

Įstaiga yra pietinėje miesto dalyje, susisiekimas viešuoju transportu puikus, į įstaigą galima atvykti iš bet kurios miesto dalies.

**Biudžetinė įstaiga Klaipėdos vaikų globos namai „Smiltelė“** (Smiltelės g. 14) yra pietinėje miesto dalyje, lengvai pasiekiama viešuoju transportu. 2018 m. vietų skaičius įstaigoje yra 35. 2018 m. pabaigoje globos namuose gyveno 32 likę be tėvų globos vaikai.

**Biudžetinė įstaiga Klaipėdos vaikų globos namai „Rytas“** (Taikos pr. 68) yra pietinėje miesto dalyje, lengvai pasiekiama viešuoju transportu. Atsižvelgiant į vaikų mažėjimą vaikų globos namuose, 2018 m. vietų skaičius įstaigoje – 20, bendruomeniniuose vaikų globos namuose (3 butuose) – 24 vietos. 2018 m. pabaigoje globos namuose gyveno 10 likusių be tėvų globos vaikų, bendruomeniniuose vaikų globos namuose – 24.

2018 m. šiuose globos namuose taip pat teikiamos palydimosios globos paslaugos vaikams, išeinantiems iš visų trijų vaikų globos namų į savarankišką gyvenimą, suteikta – 23.

**Biudžetinė įstaiga Klaipėdos socialinių paslaugų centras „Danė“** (Kretingos g. 44) yra šiaurinėje miesto dalyje, lengvai pasiekiamas viešuoju transportu. 2018 m. vietų skaičius įstaigoje yra 22 vietos. 2018 m. pabaigoje globos namuose gyveno 20 likusių be tėvų globos vaikų su negalia, kurie buvo atkelti iš vaikų globos namų „Rytas“ ir „Smiltelė“. Įstaigai buvo išduota licencija teikti ilgalaikę ir trumpalaikę socialinę globą vaikams su negalia, socialinės rizikos vaikais ir vaikais, likusiais be tėvų globos.

Įstaigoje veikia ir 2 dienos centrai, t. y. Suaugusių asmenų su psichine negalia dienos socialinės globos centras, 40 vietų (20 su sunkia negalia ir 20 su negalia), per metus paslaugą gavo 41 asmuo, eilėje laukiančių nėra, ir Senyvo amžiaus asmenų dienos socialinės globos centras, 40 vietų (20 su sunkia negalia ir 20 su negalia), per metus paslaugas gavo 57 asmenys, laukiančių eilėje nėra.

**Biudžetinėje įstaigoje Klaipėdos miesto globos namuose** 82 senyvo amžiaus asmenims ir suaugusiems asmenims su negalia ir su sunkia negalia teikiamos trumpalaikės ir ilgalaikės socialinės globos paslaugos. Įstaiga įsikūrusi pietvakarinėje miesto dalyje (Žalgirio g. 3A). Kadangi įstaiga yra mieste, bet kuris asmuo ar įstaigos gyventojas gali lengvai viešuoju transportu pasiekti įstaigą ar bet kurią miesto dalį. Norinčių gauti ilgalaikę socialinę globą ir apsigyventi įstaigoje visuomet yra daugiau, nei galimybė ją suteikti. 2018 m. pabaigoje eilėje į Klaipėdos miesto globos namus buvo įrašyti 65 asmenys, per 2018 metus šiuose globos namuose apgyvendinti 9 asmenys.

Įstaiga įgyvendina projektą „Jungtinio kompetencijų centro kūrimas ir išmaniųjų socialinių paslaugų senyvo amžiaus asmenims teikimas“ INTERREG V-A Latvijos ir Lietuvos programoje pagal programos 1 prioritetą „Socialinė įtrauktis kaip sąlyga teritoriniam vystymuisi“. 2018 m. atliktas pirkimas daugiasensorinio kambario įrangai įsigyti, įsigyti daugiafunkciai lazeriniai spausdintuvai, pradėtas vykdyti globos namų gyventojų duomenų rinkimas išmaniąja įranga, įstaigos darbuotojai dalyvavo 3 dienų mokymuose, kuriuose pristatyta informacija apie jau sukurtą ir pasaulyje naudojamą išmaniąją įrangą bei jos naudojimą kasdieniame gyvenime. 2019 m. projekto vykdymas bus tęsiamas rengiant baigiamąją konferenciją, kurios metu bus pristatyta įsigyta projekto metu išmanioji ir daugiasensorinio kambario įranga, jos surinktų duomenų analizė ir nauda tiriant gyventojų judėjimo, savarankiškumo, aktyvumo skatinimo galimybes bei pristatytas leidinys, skirtas darbui sensoriniame kambaryje ir individualiems poreikiams vertinti.

Po atliktų projektavimo ir liftų įrengimo darbų įstaigoje 2018 m. veikia 2 atnaujinti liftai.

**Su viešąja įstaiga „Gyvenimo namai“** (Žardininkų g. 1-47) savivaldybė sudaro sutartis dėl ilgalaikės socialinės globos kompensavimo suaugusiems asmenims su sunkia negalia. Įstaiga yra pietinėje miesto dalyje. Paslauga teikiama 8 asmenims.

**Su** **VšĮ Telšių vyskupijos Caritas Klaipėdos regiono globos namais** (Taikos pr. 29A) savivaldybė sudaro sutartis dėl ilgalaikės socialinės globos kompensavimo suaugusiems asmenims ir senyvo amžiaus asmenims su sunkia negalia. Paslauga per metus suteikta 43 asmenims.

**Su Lietuvos sutrikusio intelekto žmonių globos bendrija „Klaipėdos viltis“** (Debreceno g. 48) savivaldybė sudaro sutartis dėl ilgalaikės ir trumpalaikės socialinės globos kompensavimo suaugusiems asmenims su sunkia negalia, turintiems psichikos ir elgesio sutrikimų. Paslauga per metus suteikta 38 asmenims.

**Klaipėdos miesto gyventojai, esant jų pageidavimui, siunčiami ir į Lietuvos Respublikos socialinės apsaugos ir darbo ministerijai, kitoms savivaldybėms pavaldžias globos įstaigas bei nevyriausybines organizacijas** (Stonaičių Plungės r., Dūseikių Telšių r., Skemų Rokiškio r., Viliaus Gaigalaičio Klaipėdos r., Strėvininkų Kaišiadorių r., „Senjorų Eldoradas“ Šilutės r., Macikų Šilutės r., Padvarių Kretingos r., Dienos veiklos centro Salantų padalinys, VšĮ „Senjorų vila“ Kauno r., VšĮ „Elijos vėjarožė“ Šventojoje, VšĮ Rietavo parapijos senelių globos namai, Aknystos socialinės globos namai Anykščių r., Jurdaičių socialinės globos namai Joniškio r., Kėdainių socialinės globos namai Kėdainių r., Prūdiškių socialinės globos namai Vilniaus r., Vilijampolės socialinės globos namai Kauno r., VšĮ Ylakių globos namai Skuodo r., Adakavo socialinės globos namai Tauragės r., Didvyžių socialinės globos namai Vilkaviškio r., Ilguvos socialinės globos namai Šakių r., Jasiuliškių socialinės globos namai Ukmergės r., Kalvarijos socialinės globos namai Kalvarijoje, UAB Pamario senjorų namai Šilutėje, Senjorų socialinės globos namai Vilniuje, VšĮ Skuodo globos namai, Suvalkijos socialinės globos namai Marijampolės r., VšĮ Šv. Juozapo globos namai Panevėžio mieste, Utenos socialinės globos namai, Visagino socialinės globos namai, Širvintų parapijos globos namai, Žemaičių Kalvarijos Caritas skyriaus globos namai Plungės r., Strūnos socialinės globos namai Švenčionių r., VšĮ „Giraitės namai“ Kauno r., VšĮ Ramučių globos namai Kauno r., VšĮ „Akacijų užuovėja“ Kaune., Blinstrubiškių socialinės globos namai Raseinių r.), Prienų globos namai. 2018 m. šiose globos įstaigose paslaugas gavo 473 Klaipėdos miesto gyventojai.

2018 metais į Blinstrubiškių (2), Didvyžių (2), Dūseikių (1), Prienų (1), Strėvininkų (1), Macikų (9), Padvarių (22), Utenos (1), V. Gaigalaičio (5) socialinės globos namus laukė 44 asmenys su psichikos sutrikimais ir 22 asmenys su fizine negalia į Viliaus Gaigalaičio globos namus (12), Padvarių (6), Dūseikių (1), Blinstrubiškių (3).

**Lietuvos Respublikos viešųjų pirkimų įstatymo nustatyta tvarka perkamos šios socialinės paslaugos:**

Klaipėdos specialiojoje mokykloje-daugiafunkciame centre „Svetliačiok“ (Baltijos pr. 49) 13 asmenų nuo 2015 m. spalio mėn. iki 2018-08-31 teikiamos dienos socialinės globos paslaugos suaugusiems asmenims su psichine negalia. Nuo 2016-01-01 iki 2018-12-31 13 asmenų teikiamos dienos socialinės globos paslaugos suaugusiems asmenims su sunkia psichine negalia. 2018 m. pab. vykdomi šių paslaugų pirkimai viešųjų pirkimų įstatymo nustatyta tvarka.

Klaipėdos specialiojoje mokykloje-daugiafunkciame centre „Svetliačiok“ (Baltijos pr. 49) teikiamos dienos socialinės globos paslaugos vaikams su negalia, vaikams su sunkia negalia. Įstaiga įsikūrusi pietinėje miesto dalyje. Klientams nesudėtinga pasiekti įstaigą viešuoju transportu. Įstaiga savo klientams teikia ir transporto paslaugas. Iš įstaigos nuo 2017-01-01 iki 2019-12-31 perkamos paslaugos 45 neįgaliems vaikams.

Dienos socialinės priežiūros paslaugos (socialinių įgūdžių ugdymas ir palaikymas) vaikams iš socialinės rizikos šeimų ir socialinės rizikos vaikams perkamos iš labdaros ir paramos fondo Dvasinės pagalbos jaunimui centro, įsikūrusio Darželio g. 11, pietinėje miesto dalyje, – 20 vietų, ir iš labdaros ir paramos fondo „Dienvidis“, įsikūrusio Žilvičių g. 22, šiaurinėje miesto dalyje, – 14 vietų. 2017 m. organizavus viešųjų pirkimų konkursą šių paslaugų pirkimas tęsiamas iš tų pačių įstaigų, ta pačia apimtimi. Per 2018 m. pirmąjį pusmetį paslauga suteikta 64 vaikams.

2017 m. organizavus viešųjų pirkimų konkursą dienos socialinės globos paslaugos vaikams su sunkia negalia iki 2020-08-31 perkamos 10 vaikų iš VšĮ Dienos centro „Kelias kartu“ (Panevėžio g. 2).

Iki 2021-03-01 perkamos nemokamo maitinimo paslaugos 200 asmenų iš labdaros ir paramos fondo „Maisto bankas“.

Dienos socialinės globos asmens namuose paslaugos 20 asmenų su sunkia negalia nuo 2016‑10‑01 iki 2019-09-30 ir 20 asmenų su sunkia negalia nuo 2016-01-01 iki 2018-12-31 perkamos iš UAB „Salumeda“.

Nuo 2016-06-13 iki 2020-02-29 iš VšĮ „Ori senatvė“ perkamos integralios pagalbos (socialinės globos, išskyrus slaugos paslaugas) asmens namuose paslaugos 40 suaugusių asmenų su sunkia negalia, senyvo amžiaus asmenų su sunkia negalia ir vaikų su sunkia negalia.

Nuo 2016-08-09 iki 2020-08-08 iš VšĮ „Ori senatvė“ perkamos pagalbos į namus paslaugos suaugusiems asmenims su negalia, senyvo amžiaus asmenims, vaikams su negalia ir jų šeimoms. Paslaugos teikiamos ne daugiau kaip 10 val. asmeniui per savaitę (iki 145 asmenų per mėn.).

Iki 2021-03-01 Lietuvos Respublikos viešųjų pirkimų įstatymo nustatyta tvarka iš UAB „Projektų įgyvendinimo grupė“ nupirktos psichosocialinės pagalbos paslaugos 20 šeimų, auginančių vaikus su negalia.

**Iš savivaldybės biudžeto lėšų iš dalies remiami nevyriausybinių organizacijų socialiniai projektai:**

Klaipėdos šv. Kazimiero parapijos Caritas (Kretingos g. 40) teikia nemokamo maitinimo paslaugas socialinės rizikos asmenims, dalija maisto produktus skurdžiai gyvenantiems asmenims.

Lietuvos sutrikusio intelekto žmonių globos bendrija „Viltis“, Klaipėdos specialioji mokykla-daugiafunkcis centras „Svetliačiok“ (Baltijos pr. 49) ir VšĮ „Kelias kartu“ (Panevėžio g. 2) organizuoja vasaros stovyklas neįgaliems vaikams ir jų šeimoms.

Labdaros ir paramos fondas „Maisto bankas“ (Minijos g. 130) organizuoja paramą maisto krepšeliais Klaipėdos miesto skurstantiems gyventojams.

Klaipėdos apskrities išsėtine skleroze sergančiųjų ligonių draugija (Liepojos pl. 45), Klaipėdos krašto Alzheimerio ligos klubas „Atmena“ (Galinio Pylimo g. 3), VšĮ „Trečiasis amžius“ (Sportininkų g. 21-38), Lietuvos sutrikusio intelekto žmonių globos bendrija „Klaipėdos viltis“ (Debreceno g. 48), VšĮ Socialinių paslaugų informacijos centras (Šilutės pl. 2-529), M. Čiuželio labdaros ir paramos fondas, Krikščioniško jo švietimo draugija „Slovo“ (Debreceno g. 48) teikia paslaugas neįgaliems, senyvo amžiaus asmenims.

Labdaros ir paramos fondas „Dienvidis“ (Žilvyčių g. 22), labdaros ir paramos fondas Dvasinės pagalbos jaunimui centras (Darželio g. 11) teikia socialines paslaugas vaikams iš socialinės rizikos šeimų ir šeimoms, turinčioms socialinių problemų.

VšĮ Klaipėdos socialinės ir psichologinės pagalbos centras (Smilčių g. 6) teikia kompleksines paslaugas šeimoms, turinčioms socialinių problemų (krizės, smurtas šeimoje).

Paramos fondas „Jaunimo linija“ (Pylimo g. 4) rengia savanorius, kurie konsultuoja vaikus iš socialinės rizikos šeimų.

Asociacija „Mano miestas Klaipėda“ (Turgaus g. 1) vaikams, gyvenantiems vaikų globos namuose, ir vietinei gyventojų bendruomenei rengia bendrus susitikimus, siekiant atskirties mažinimo.

Lietuvos Raudonojo Kryžiaus draugijos Klaipėdos miesto skyrius (Taikos pr. 107) teikia pagalbą, asmenims nukentėjusiems nuo prekybos žmonėmis.

**Nuo 2018 m. finansuojami nevyriausybinių organizacijų socialiniai projektai, skirti socialinių paslaugų infrastruktūrai gerinti.** 2018 m. finansuoti 3 projektai, VšĮ Klaipėdos specialiojoje mokykloje-daugiafunkciame centre „Svetliačiok“ suremontuotos patalpos, pritaikant jas vaikams su negalia (keičiama grindų danga, dažomos sienos, įrengiami 2 nauji sanitariniai mazgai, nauja rūbinė, pakeistos durys, atnaujinami baldai), Telšių vyskupijos Caritas Klaipėdos regiono globos namuose atliktas gyvenamųjų kambarių remontas, įrengta ventiliacija gyventojų kambariuose, įrengta bevielė medicininio personalo iškvietimo sistema, įsigytos funkcinės lovos, antipraguliniai čiužiniai, atliktas vonios kambario remontas, įsigyta vonios kambario įranga, VšĮ „Ori senatvė“ įsigijo automobilį, kuriuo darbuotojai gali kokybiškiau ir mobiliau gali teikti paslaugas neįgaliesiems, atsirado galimybė pavėžėti paslaugų gavėjus (neįgaliuosius).

**2018 m. Klaipėdos miesto savivaldybėje vykdomas socialinės reabilitacijos paslaugų neįgaliesiems bendruomenėje projektų finansavimas iš valstybės ir savivaldybės biudžetų lėšų, finansuota 13 projektų.**

Neįgaliųjų dienos užimtumo, asmeninio asistento, užimtumo įvairiuose amatų būreliuose, meninių bei kitų gebėjimų lavinimo paslaugas teikė: Klaipėdos miesto neįgaliųjų draugija (J. Zauerveino g. 12A), VšĮ Klaipėdos ir Telšių regionų aklųjų centras (Šviesos g. 3), VšĮ Klaipėdos kurčiųjų reabilitacijos centras (Šermukšnių g. 25), Lietuvos specialiosios kūrybos draugija „Guboja“ (Šilo g. 24, Vilnius), Klaipėdos sutrikusios psichikos žmonių globos bendrija (H. Manto g. 47), VšĮ „Likimo laiptai“ (Kalnupės g. 25-2), Lietuvos asociacija „Gyvastis“ (Nidos g. 3), VšĮ Ankstyvosios intervencijos centras (Birutės g. 8), Lietuvos sutrikusio intelekto žmonių globos bendrija „Klaipėdos viltis“ (Smiltelės g. 22), VšĮ „Nacionalinis socialinės integracijos institutas“ (Gedimino pr. 21, Vilnius), VšĮ Dienos centras „Kelias kartu“ (Kopų g. 8B-3), VšĮ Šv. Pranciškaus onkologijos centras (Savanorių g. 4), VšĮ „Klaipėdos specialioji mokykla-daugiafunkcis centras „Svetliačiok“ (Baltijos pr. 49), VšĮ „Vaiko raida“  (Birutės g. 22A-145).

**Klaipėdos mieste veikia ir kitos socialinėje srityje dirbančios nevyriausybinės organizacijos:**

Klaipėdos evangelikų-liuteronų parapijos labdaros ir kultūros draugija „Sandora“ (Turgaus g. 35) teikia nemokamą maitinimą, dalija drabužius, avalynę;

Šv. Juozapo Darbininko parapijos Caritas (Smiltelės g. 27) aprūpina būtiniausiais drabužiais ir avalyne, maisto produktais;

Klaipėdos daugiavaikių šeimų bendrija (Kretingos g. 13-2), VšĮ „Šeimų santaka“ (Kauno g. 29-35), VšĮ Informacijos ir paramos gausiai šeimai centras (Debreceno g. 3), Telšių vyskupijos Klaipėdos dekanato šeimos centras (Tilžės g. 26) teikia socialinę pagalbą šeimoms ir vaikams;

Klaipėdos miesto sergančių cukriniu diabetu klubas „CD“ (Jotvingių g. 9-1) teikia socialinę pagalbą asmenims, sergantiems cukriniu diabetu;

Socialinių paslaugų informacijos centras (Šilutės pl. 2-529) teikia transporto paslaugas bei susistemintą informaciją asmenims rūpimais klausimais;

VšĮ „Būties jaukuma“ (H. Manto g. 7-64) teikia paslaugas šeimoms, turinčioms socialinių problemų;

Agentūros VISOS LIETUVOS VAIKAI Klaipėdos fondas (Molo g. 69) teikia konsultacijas šeimoms, neįgaliems, senyvo amžiaus asmenims, įgyvendina sociokultūrines veiklas.

Baptistų labdaros ir paramos fondas „Nikopolis“ (Smiltelės g. 6A) teikia socialines paslaugas suaugusiems socialinės rizikos asmenims, turintiems priklausomybę alkoholiui, narkotikams.

**6. Savivaldybės galimybių teikti socialines paslaugas ir socialinių paslaugų poreikio įvertinimas.**

|  |  |  |  |  |  |
| --- | --- | --- | --- | --- | --- |
| Eil. Nr. | Socialinių paslaugų rūšys pagal įmonių socialines grupes[[4]](#footnote-4) | Asmenų (šeimų) skaičius, kuriems socialinių paslaugų poreikis | | 1 000 gyvento-jų tenka vietų  (paslau-gų skaičius) | Iš jų finan-suoja savival-dybė |
| įvertin-tas  (suteikta) | nepaten-kintas  (laukian-tys eilėje) |
| 1. | Ilgalaikė socialinė globa  (BĮ Klaipėdos miesto globos namai, BĮ Klaipėdos vaikų globos namai „Rytas“, „Smiltelė“, BĮ Klaipėdos socialinių paslaugų centras „Danė“, VšĮ Telšių vyskupijos Caritas Klaipėdos regiono globos namai, VšĮ „Gyvenimo namai“, Lietuvos sutrikusio intelekto žmonių globos bendrija „Klaipėdos viltis“, kitos socialinės globos įstaigos Lietuvoje) | 584 | 131 | 4,80 | 584 |
| 2. | Trumpalaikė socialinė globa  (BĮ Klaipėdos miesto globos namai, BĮ Klaipėdos vaikų globos namai „Rytas“, „Smiltelė“, BĮ Klaipėdos socialinių paslaugų centras „Danė“, BĮ Klaipėdos miesto šeimos ir vaiko gerovės centras, VšĮ „Vilniaus SOS vaikų kaimas“, VšĮ Telšių vyskupijos Caritas Klaipėdos regiono globos namai, BĮ Klaipėdos sutrikusio vystymosi kūdikių namai, Lietuvos sutrikusio intelekto žmonių globos bendrija „Klaipėdos viltis“, kitos socialinės globos įstaigos Lietuvoje) | 109 | 0 | 0,73 | 98 |
| 3. | Dienos socialinė globa institucijoje  (BĮ Neįgaliųjų centras „Klaipėdos lakštutė“, Klaipėdos specialioji mokykla-daugiafunkcis centras „Svetliačiok“, VšĮ Dienos centras „Kelias kartu“, BĮ Klaipėdos socialinių paslaugų centras „Danė“) | 253 | 2 | 1,71 | 253 |
| 4. | Dienos socialinė globa asmens namuose  (BĮ Klaipėdos miesto socialinės paramos centras, BĮ Neįgaliųjų centras „Klaipėdos lakštutė“, VšĮ „Ori senatvė“, UAB „Salumeda“) | 249 | 66 | 1,67 | 249 |
| 5. | Apgyvendinimas savarankiško gyvenimo namuose | 0 | 0 | 0 | 0 |
| 6. | Pagalba į namus  (BĮ Klaipėdos miesto socialinės paramos centras, BĮ Neįgaliųjų centras „Klaipėdos lakštutė“, VšĮ „Ori senatvė“) | 518 | 51 | 3,81 | 518 |
| 7. | Socialinių įgūdžių ugdymas ir palaikymas institucijoje vaikams, patiriantiems socialinę riziką (labdaros ir paramos fondas Dvasinės pagalbos jaunimui centras, labdaros ir paramos fondas „Dienvidis“ ir BĮ Klaipėdos miesto šeimos ir vaiko gerovės centras) | 107 | 0 | 0,72 | 107 |
| 8. | Socialinių įgūdžių ugdymas ir palaikymas asmens (šeimos) namuose socialinę riziką patiriančioms šeimoms  (BĮ Klaipėdos miesto šeimos ir vaiko gerovės centras) | 475 | 0 | 3,19 | 475 |
| 9. | Socialinių įgūdžių ugdymas ir palaikymas asmens (šeimos) namuose / centre senyvo amžiaus ir neįgaliems asmenims  (BĮ Klaipėdos miesto socialinės paramos centras) | 408 | 0 | 2,74 | - |
| 10. | Laikinas apnakvindinimas  (BĮ Klaipėdos miesto nakvynės namai) | 223 | 0 | 1,50 | 223 |
| 11. | Intensyvi krizių įveikimo pagalba  (BĮ Klaipėdos miesto šeimos ir vaiko gerovės centras, BĮ Klaipėdos miesto nakvynės namai) | 103 | 0 | 0,69 | 103 |
| 12. | Psichosocialinė pagalba (BĮ Klaipėdos miesto šeimos ir vaiko gerovės centras, UAB „Projektų įgyvendinimo grupė“) | 222 | 0 | 1,49 | 222 |
| 13. | Apgyvendinimas nakvynės namuose ar krizių centre (BĮ Klaipėdos miesto šeimos ir vaiko gerovės centras, BĮ Klaipėdos miesto nakvynės namai) | 217 | 0 | 1,46 | 217 |
| 14. | Pagalba globėjams (rūpintojams) ir įvaikintojams | 116 | 0 | 0,08 | 116 |
| 15. | Bendrosios socialinės paslaugos:  (lydėjimo, tarpininkavimo ir atstovavimo, informavimo, konsultavimo, sociokultūrinės, aprūpinimas drabužiais ir avalyne, maistu)  (BĮ Klaipėdos miesto socialinės paramos centras, BĮ Klaipėdos miesto šeimos ir vaiko gerovės centras, BĮ Klaipėdos miesto nakvynės namai, Neįgaliųjų centras „Klaipėdos lakštutė“) | 2817 | 0 | 18,90 | 2817 |
| 16. | Bendrosios socialinės paslaugos:  maitinimo organizavimas (labdaros ir paramos fondas „Maisto bankas“, Šv. Kazimiero parapijos Caritas) | 396 | 0 | 2,66 | 396 |
| 17. | Bendrosios socialinės paslaugos:  transporto (BĮ Klaipėdos miesto socialinės paramos centras) | 171 | 0 | 1,15 | 171 |

**7. Savivaldybės organizuojamų socialinių paslaugų analizė.**

Klaipėdos mieste teikiamos socialinės paslaugos šioms paslaugų gavėjų grupėms:

* + likusiems be tėvų globos vaikams;
  + socialinę riziką patiriantiems vaikams;
  + vaikams su negalia;
  + senyvo amžiaus asmenims;
  + suaugusiems asmenims su negalia;
  + socialinę riziką patiriantiems suaugusiems asmenims;
  + socialinę riziką patiriančioms šeimoms.
  + Savivaldybės administracijos direktoriaus 2015 m. birželio 18 d. įsakymu Nr. AD1-1830 patvirtintas Perėjimo nuo institucinės globos prie šeimoje ir bendruomenėje teikiamų paslaugų likusiems be tėvų globos vaikams veiksmų planas, kuriame numatytos 2015–2020 m. priemonės, skirtos mažinti vaikų patekimą į vaikų globos namus, stiprinti šeimas.

Klaipėdos miesto socialinių paslaugų įstaigose teikiamos **bendrosios paslaugos:**

**- informavimas;**

**- konsultavimas;**

**-** **tarpininkavimas ir atstovavimas;**

- **aprūpinimo būtiniausiais drabužiais ir avalyne** paslauga vidutiniškai per mėnesį teikiama 28 asmenims;

- **sociokultūrinės paslaugos** vidutiniškai per mėnesį teikiamos 95 asmenims;

- **lydėjimo paslauga** teikiama neįgaliems suaugusiesiems, neįgaliems vaikams, senyvo amžiaus ir socialinės rizikos asmenims. Vidutiniškai per mėnesį šias paslaugas gauna 5 asmenys;

**- maitinimo organizavimas** per mėnesį vidutiniškai teikiamas 216 asmenų (karšto maisto pristatymas į namus,maitinimas labdaros valgykloje, sauso maisto daviniai). 2018 m. pabaigoje eilėje laukiančių nebuvo, realus šios paslaugos poreikis patenkinamas.

Vykdydami Europos pagalbos labiausiai skurstantiems asmenims fondo projektą, nemokamą maitinimą, dalijant maisto produktus, organizuoja labdaros ir paramos fondas „Maisto bankas“, 2018 m. pirmąjį pusmetį išdalyta 8810 krepšelių;

**- transporto paslauga** vidutiniškai per mėnesį teikiama 50 asmenų, paslauga teikiama specialiosios paskirties automobiliais, pritaikytais vežti negalią turinčius žmones. Besikreipiančiųjų dėl šios paslaugos poreikis tenkinamas.

Klaipėdos miesto gyventojams teikiamos **specialiosios socialinės paslaugos:**

**Pagalbos į namus paslaugos** – asmens namuose teikiamos paslaugos, padedančios asmeniui (šeimai) tvarkytis buityje ir dalyvauti visuomenės gyvenime. 2018 m. šių paslaugų suteikta 518 asmenų, eilėje rugsėjo 1 d. paslaugos teikimo biudžetinėse socialinių paslaugų įstaigose laukė 51 asmuo. 2017 m. II pusmetyje plečiant šių paslaugų teikimą nupirktos šios paslaugos Lietuvos Respublikos viešųjų pirkimų įstatymo nustatyta tvarka papildomai vietoje 40 senyvo amžiaus asmenims, darbingo amžiaus asmenims su negalia ir vaikams su negalia, paslaugos vidutiniškai gali būti teikiamos apie 100 asmenų. Vadovaujantis nustatytais socialinių paslaugų išvystymo normatyvais, pagalbos į namus paslaugas Klaipėdos mieste reikėtų plėsti, tiek senyvo amžiaus, tiek darbingo amžiaus asmenims su negalia, tiek paslaugos vaikams su negalia.

**Socialinių įgūdžių ugdymo ir palaikymo paslaugos** – paslaugos, teikiamos asmenims (šeimoms) dienos metu, siekiant palaikyti ir atkurti savarankiškumą atliekant įvairias visuomeniniame ar asmeniniame (šeimos) gyvenime reikalingas funkcijas. 2018 m. ši paslauga suteikta 475 socialinę riziką patiriančioms šeimoms, 107 (socialinės priežiūros dienos centruose) socialinę riziką patiriantiems vaikams, 566 asmenys (mamos, tėčiai, vaikai) įgyvendinant ES lėšomis finansuojamą projektą „Kompleksinė pagalba šeimoms Klaipėdos mieste“. Vadovaujantis nustatytais socialinių paslaugų išvystymo normatyvais šių paslaugų teikimas gali būti plečiamas.

**Laikino apnakvindinimo paslaugos** –nakvynės ir būtinųjų paslaugų (asmens higienos, buitinių) suteikimas asmenims krizių atvejais ar dėl iškilusių problemų, dėl kurių kyla grėsmė asmens sveikatai ar gyvybei. 2018 m. paslauga buvo suteikta 30 senyvo amžiaus, 13 darbingo amžiaus asmenų su negalia ir 180 socialinę riziką patiriančių asmenų. Šios paslaugos poreikis tenkinamas, tačiau šaltuoju metų laiku susidaro nedidelė eilė. Paslaugos teikimas viršija nustatytą socialinių paslaugų išvystymo normatyvą.

**Intensyvi krizių įveikimo pagalba** – pagalbos suteikimas asmeniui, atsidūrusiam krizinėje situacijoje. Ši paslauga teikiama socialinę riziką patiriantiems vaikams (2018 m. ši paslauga suteikta 66 vaikams). Nakvynės namuose teikiama intensyvios krizių įveikimo pagalbos paslauga benamiams įvykio vietoje, t. y. gatvėje, per 2018 m. paslauga suteikta 37 asmenims. Šios paslaugos poreikis tenkinamas.

**Psichosocialinė pagalba –** pagalba asmenims, išgyvenantiems krizę ar patyrusiems stiprius išgyvenimus, apimanti socialinę, psichologinę pagalbą. Ši paslauga teikiama moterims, patyrusioms smurtą artimoje aplinkoje ar nukentėjusioms nuo prekybos žmonėmis. 2018 m. paslauga buvo suteikta 222 asmenims, iš jų 88 moterims, 46 motinoms ir 68 jų vaikams. Šios paslaugos teikiamos šeimoms, auginančioms neįgalius vaikus, per 2018 m. suteikta 16 šeimų (40 asmenų). Šios paslaugos poreikis tenkinamas.

**Apgyvendinimas nakvynės namuose ir krizių centre –** tai laikinos nakvynės, socialinių įgūdžių ugdymo ir palaikymo bei kitų būtinųjų paslaugų suteikimas asmenims, neturintiems gyvenamosios vietos ar dėl patirto smurto negalintiems ja naudotis. 2018 m. ši paslauga suteikta 217 socialinę riziką patiriančių asmenų, iš jų 174 nakvynės namuose ir 20 moterų, patyrusių smurtą ar nukentėjusių nuo prekybos žmonėmis (su 23 vaikais). Pagal nustatytus socialinių paslaugų išvystymo normatyvus apgyvendinimo paslaugas socialinės rizikos asmenims krizių centre būtų galima plėsti, o nakvynės namuose viršija nustatytą socialinių paslaugų išvystymo normatyvą.

**Pagalba globėjams (rūpintojams) ir įvaikintojams** – tai atrankos, konsultavimo bei mokymų organizavimo paslaugų teikimas suteikiant žinių ir kompetencijų, reikalingų auginant globojamus (rūpinamus) ir įvaikintus vaikus. 2018 m. ši paslauga suteikta 116 globėjų (rūpintojų) ar įvaikintojų. Poreikis tenkinamas, tačiau pagal nustatytus socialinių paslaugų išvystymo normatyvus ši paslauga gali būti plečiama.

**Dienos socialinė globa** –visuma paslaugų, kuriomis asmeniui teikiama kompleksinė, nuolatinės specialistų priežiūros reikalaujanti pagalba dienos metu. Dienos socialinė globa institucijoje teikiama vaikams, senyvo amžiaus ir suaugusiems asmenims su psichikos ir elgesio sutrikimais socialinių paslaugų įstaigose. 2018 m. ši paslauga suteikta 253 asmenims, iš jų 58 vaikams. 2018 m. pabaigoje eilėje laukia 2 asmenys. Pagal nustatytus socialinių paslaugų išvystymo normatyvus dienos socialinės globos paslaugas vaikams su negalia, senyvo amžiaus asmenims ir darbingo amžiaus asmenims būtų galima plėsti.

Dienos socialinė globa asmenims su sunkia negalia teikiama ir asmens namuose. 2018 m. ši paslauga suteikta 249 asmenims, eilėje laukė 66 asmenys. Pagal nustatytus socialinių paslaugų išvystymo normatyvus paslaugą suaugusiems asmenims su negalia būtų galima plėsti, o senyvo amžiaus asmenims viršija nustatytą socialinių paslaugų išvystymo normatyvą. Tačiau dienos socialinė globa teikiama kaip alternatyva ilgalaikei socialinei globai globos namuose ir tokiu būdu sudaromos sąlygos šių asmenų artimiesiems neiškristi iš darbo rinkos, nes dienos metu senyvo amžiaus asmuo laiką praleidžia dienos centre.

**Trumpalaikė socialinė globa** –visuma paslaugų, kuriomis asmeniui teikiama kompleksinė, nuolatinės specialistų priežiūros reikalaujanti pagalba krizių atvejais, vaikams laikinai netekus tėvų globos, šeimos nariams, globėjams, rūpintojams, laikinai dėl tam tikrų priežasčių (ligos, komandiruotės, atostogų ir kt.) negalintiems prižiūrėti asmenų, kuriems reikalinga nuolatinė priežiūra, – atokvėpio paslaugos, socialinę riziką patiriantiems suaugusiems asmenims po medicininės reabilitacijos siekiant integruotis į visuomenę. Ši paslauga teikiama likusiems be tėvų globos vaikams vaikų globos namuose, bendruomeniniuose vaikų globos namuose (2018 m. suteikta 49 vaikams), budinčių globotojų šeimose (2018 m. suteikta 8 vaikams), senyvo amžiaus asmenims (2018 m. suteikta 50 asmeniui), suaugusiems asmenims su negalia (suteikta 11 asmenims), vaikams su sunkia negalia (2018 m. suteikta 9).

Šių paslaugų poreikis tenkinamas, tačiau pagal nustatytus socialinių paslaugų išvystymo normatyvus šių paslaugų teikimas galėtų būti plečiamas (suaugusiems asmenims su negalia, vaikams su negalia, vaikams, likusiems be tėvų globos bendruomeniniuose vaikų globos namuose), išskyrus senyvo amžiaus asmenims ir vaikams, likusiems be tėvų globos vaikų socialinės globos namuose, kuriems paslaugų teikimo normatyvas viršijamas.

**Ilgalaikė socialinė globa** –visuma paslaugų, kuriomis visiškai nesavarankiškam asmeniui teikiama kompleksinė, nuolatinės specialistų priežiūros reikalaujanti pagalba.

Ilgalaikės socialinės globos paslaugossenyvo amžiaus asmenims, suaugusiems asmenims su negalia bei likusiems be tėvų globos vaikams teikiamos socialinės globos įstaigose, esančiose Klaipėdos mieste ir kituose Lietuvos miestuose. 2018 m. ši paslauga suteikta 93 likusiems be tėvų globos vaikams, 328 senyvo amžiaus ir 163 suaugusiems asmenims su negalia, eilėje laukia 131 asmuo. Pagal nustatytus socialinių paslaugų normatyvus šios paslaugos likusiems be tėvų globos vaikams bendruomeniniuose vaikų globos namuose galėtų būti plečiamos. Senyvo amžiaus asmenims, darbingo amžiaus asmenims su negalia ir likusiems be tėvų globos vaikams, gyvenantiems socialinės globos namuose, normatyvas viršijamas, todėl planuojama dar labiau sustiprinti darbą su socialinės rizikos šeimomis, steigti bendruomeninius vaikų globos namus, parengti budinčius globotojus, siekti mažinti vietų skaičių vaikų globos namuose.

**Klaipėdos mieste dėl nepakankamai išvystytos socialinių paslaugų infrastruktūros 2018 m. neteikiamos** apgyvendinimo savarankiško gyvenimo namuose paslaugos (senų žmonių, socialinės rizikos asmenų, suaugusių asmenų su negalia, be tėvų globos likusių vaikų ar sulaukusių pilnametystės asmenų (iki 21 m.) po institucinės vaiko socialinės globos); socialinių įgūdžių ugdymas ir palaikymas socialinės rizikos suaugusiems asmenims, senyvo amžiaus asmenų ir suaugusių asmenų su negalia poreikis apsigyventi socialinės globos namuose netenkinamas.

**8. Socialinių darbuotojų ir socialinių darbuotojų padėjėjų skaičius savivaldybėje.**

|  |  |  |  |  |
| --- | --- | --- | --- | --- |
| Eil. Nr. | Įstaigos | Socialinių darbuotojų skaičius | | Socialinių darbuotojų padėjėjų skaičius |
| iš viso | iš jų finansuojamų iš valstybės biudžeto |
| 1. | Savivaldybės socialinių paslaugų įstaigose (2018 m. duomenys): | 154 | 68 | 281 |
| 1.1. | biudžetinėse | 154 | 68 | 281 |
| 1.2. | viešosiose |  |  |  |
| 2. | Savivaldybės administracijoje |  |  |  |
| **Iš viso** | | **154** | **68** | **281** |

**9. Ankstesnių metų socialinių paslaugų plano įgyvendinimo rezultatų trumpa apžvalga.**

2017 m. socialinių paslaugų plane (toliau – planas) buvo numatytos įgyvendinti priemonės.

Įgyvendinant plano priemonę **„Išplėsti sociokultūrines paslaugas senyvo amžiaus asmenims, asmenims su negalia ir socialinės rizikos asmenims“** tęsiamassociokultūrinių paslaugų teikimas, šių paslaugų 2018 m. suteikta 745 asmenims, 2017 m. suteikta 787 asmenims.

Įgyvendinant plano priemonę **„Plėtoti specialiojo transporto paslaugų teikimą socialinių paslaugų gavėjams“** tęsiamas specialiojo transporto paslaugų teikimas, šių paslaugų 2018 m. suteikta 171 asmeniui, 2017 m. suteikta 157 asmenims.

Įgyvendinant plano priemonę **„Stiprinti nevyriausybinių organizacijų veiklą, teikiant pagalbą asmenims su negalia, taip pat asmenims, patiriantiems socialinę atskirtį“** 2018 m.iš savivaldybės biudžeto lėšų nevyriausybinių organizacijų socialiniams projektams remti skirta 45 000 Eur, finansuota 20 projektų, 2017 m. skirta 32 000 Eur, finansuota 17 projektų. 2017–2018 m. prioritetinė sritis buvo projektai, skirti šeimų, turinčių socialinių problemų, stiprinimui.

2018 m.iš savivaldybės biudžeto lėšų finansuojami nevyriausybinių organizacijų socialiniai projektai, skirti socialinių paslaugų infrastruktūrai gerinti. 2018 m. finansuoti 3 projektai, skirta 112 000 Eur, 2017 m. finansuoti 3 projektai, skirta 112 000 Eur. Šių projektų finansavimo tikslas – išplėsti nevyriausybinių organizacijų, teikiančių trumpalaikę ar ilgalaikę socialinę globą, dienos socialinę globą institucijoje, galimybes, pagerinant socialinių paslaugų infrastruktūrą.

2017 m. iš valstybės ir savivaldybės biudžetų lėšų reabilitacijos paslaugų neįgaliesiems bendruomenėje projektams įgyvendinti skirta 275 676 Eur, finansuota 14 projektų, 2017 m. projektams įgyvendinti skirta 256 750 Eur, finansuota 13 projektų.

Įgyvendinant plano priemonę **„Užtikrinti socialiai remtinų asmenų (šeimų) galimybę gauti nemokamą maitinimą“** 2018 m. tęsiamas nemokamo maitinimo (pietūs į namus, maitinimas valgykloje ir sauso maisto davinys) organizavimas socialiai remtiniems asmenims. Šią paslaugą teikia viešuosius pirkimus reglamentuojančių teisės aktų nustatyta tvarka laimėjusi organizacija – labdaros ir paramos fondas „Maisto bankas“, 2018 m. šią paslaugą gavo 170 asmenų, eilėje laukiančių nebuvo. 2017 m. šią paslaugą gavo 200 asmenų, eilėje laukiančių nebuvo.

Nemokamą maitinimą, finansuojamą per nevyriausybinių organizacijų projektų rėmimą iš savivaldybės biudžeto lėšų, teikia Klaipėdos šv. Kazimiero parapijos Caritas vidutiniškai per mėnesį 80 asmenų.

Vykdydami Europos pagalbos labiausiai skurstantiems asmenims fondo projektą, nemokamą maitinimą, dalijant maisto produktus, organizuoja labdaros ir paramos fondas „Maisto bankas“, 2018 m. pirmąjį pusmetį išdalyta 8810 krepšelių, 2017 m. pirmąjį pusmetį išdalyti 7 465 krepšeliai.

Įgyvendinant plano priemonę **„Plėsti pagalbos į namus paslaugas senyvo amžiaus asmenims ir asmenims su negalia“** tęsiamasšių paslaugų teikimas. Pagalbos į namus paslaugos 2018 m. suteiktos 518 asmenų, eilėje laukia 51 asmuo. 2017 m. paslaugų suteikta 466 asmenims, eilėje laukė 30 asmenų.

2017 m. II pusmetį plečiama šių paslaugų Lietuvos Respublikos viešųjų pirkimų įstatymo nustatyta tvarka pirkimo apimtis nuo iki šiol pirktų 40 asmenų iki 100 per mėnesį. Paslaugos nupirktos senyvo amžiaus, darbingo amžiaus asmenims su negalia ir vaikams su negalia.

Įgyvendinant plano priemonę **„Plėtoti dienos socialinės globos paslaugas asmens namuose asmenims su sunkia negalia“** 2018 m. BĮ Klaipėdos miesto socialinės paramos centras vidutiniškai per mėnesį 70 asmenų su sunkia fizine negalia teikė dienos socialinės globos paslaugas asmens namuose, eilėje laukia 26 asmenys. 2017 m. paslauga teikta 62 asmenims, eilėje laukė 16 asmenų.

2018 m. BĮ Neįgaliųjų centras „Klaipėdos lakštutė“ socialinės globos asmens namuose vidutiniškai per mėnesį paslaugas teikė 62 asmenims su sunkia negalia (dėl psichikos ir elgesio sutrikimų), eilėje laukia 16 asmenų, 2017 m. teikė 63 asmenims, eilėje laukė 16 asmenų.

2016 m. gegužės 16 d. pasirašyta sutartis tarp Savivaldybės administracijos ir Europos socialinio fondo agentūros dėl Integralios pagalbos į namus Klaipėdos mieste vykdymo ir finansavimo. Šiuo projektu tęsiamas dienos socialinės globos paslaugų asmens namuose teikimas (savivaldybė projektą vykdo nuo 2012 m.), sudarytos sąlygos gauti paslaugas 108 asmenims ir vaikams su fizine ir psichine negalia (iki šiol paslaugas gavo 50 asmenų, sąlygos gauti tokias paslaugas vaikams su sunkia negalia iki šiol nebuvo sudarytos). Šį projektą įgyvendina BĮ Klaipėdos miesto socialinės paramos centras (teikia 40 asmenų), BĮ Neįgaliųjų centras „Klaipėdos lakštutė“ (teikia 28 asmenims) ir VšĮ „Ori senatvė“ (teikia 40 asmenų, per 2018 m. suteikė 53 asmenims, 2017 m. – 35). Programos įgyvendinimo laikotarpis 2016–2020 m. Programa finansuojama Europos socialinio fondo lėšomis pagal 2014–2020 m. Žmoniškųjų išteklių plėtros veiksmų programą.

Ši paslauga 40 asmenų su sunkia negalia perkama iš UAB „Salumeda“, per 2018 m. ši įstaiga paslaugą suteikė 52 asmenims, eilėje laukia 6 asmenys. Per 2017 m. paslauga suteikta 52 asmenims, eilėje laukiančių nebuvo.

Atsižvelgiant į šių paslaugų poreikį, 2017 m. pab. buvo planuojama plėsti šios paslaugos pirkimą, tačiau nebuvo gauta reikiamų valstybinių lėšų, todėl pirkimų procedūros nusikėlė į 2018 m. pab., numatyta pirkti šias paslaugas dar 60 asmenų su sunkia negalia.

Įgyvendinant plano priemonę **„Pradėti teikti dienos socialinės globos paslaugas institucijoje senyvo amžiaus asmenims bei asmenims su fizine negalia, išplėsti paslaugas asmenims su psichine negalia“** asmenims, turintiems psichikos ir elgesio sutrikimų, 2018 m. dienos socialinės globos paslaugos institucijoje teikiamos savivaldybės 2 įstaigose (2 dienos centrai asmenims, turintiems psichikos ir elgesio sutrikimų (110 vietų), 1 dienos centre senyvo amžiaus asmenims (40 vietų) ir 1 organizacijoje, iš kurios perkama ši paslauga (26 vietos). 2018 m. ši paslauga teikta 195 asmenims, eilėje laukia 2 asmenys, 2017 m. – 173 asmenims, eilėje laukė 3 asmenys.

Įgyvendinant plano priemonę **„Plėtoti dienos socialinės globos paslaugas institucijoje vaikams su sunkia negalia“** 2018 m. tęsiamas dienos socialinės globos paslaugų pirkimas 45 vaikams su negalia ir su sunkia negalia iš Klaipėdos specialiosios mokyklos-daugiafunkcio centro „Svetliačiok“ ir 10 vaikų iš VšĮ Dienos centro „Kelias kartu“.

Įgyvendinant plano priemonę **„Plėtoti ilgalaikės socialinės globos paslaugas asmenims su negalia ir senyvo amžiaus asmenims“** 2018 m. su 42 socialinės globos įstaigomis sudarytossutartys dėl ilgalaikės ar trumpalaikės socialinės globos finansavimo, paslauga suteikta 567 asmenims, iš jų 83 asmenims suteikta Klaipėdos miesto globos namuose. 2017 m.su 36 socialinės globos įstaigomis sudarytossutartys dėl ilgalaikės ar trumpalaikės socialinės globos finansavimo, paslauga suteikta 514 asmenų, iš jų 92 suteikta Klaipėdos miesto globos namuose.

Įgyvendinant plano priemonę **„Inicijuoti grupinio gyvenimo namų ir savarankiško gyvenimo namų įsteigimą“,** Lietuvos Respublikos socialinės apsaugos ir darbo ministro 2015 m. gegužės 5 d. įsakymu Nr. A1-271 Klaipėdos vaikų globos namai „Rytas“ įtraukti į atrinktų pertvarkai stacionarių socialinės globos įstaigų sąrašą. Valstybės vaiko teisių apsaugos ir įvaikinimo tarnybos prie Socialinės apsaugos ir darbo ministerijos (toliau – Įvaikinimo tarnyba) parinkti ekspertai 2017 m. pab. padėjo parengti individualų pertvarkomos įstaigos pertvarkos planą, kuris pateiktas Įvaikinimo tarnybai. Klaipėdos vaikų globos namus „Rytas“planuojama pertvarkyti mažinant likusių be tėvų globos vaikų skaičių globos namuose ir steigiant naujas socialines paslaugas, didinančias asmenų galimybes savarankiškai gyventi (savarankiško gyvenimo namus suaugusiems asmenims su negalia, likusiems be tėvų globos vaikams nuo 16 m. iki 21 m. ir sulaukusiems pilnametystės po institucinės vaiko globos nuo 18 iki 21 m. Planuojama inicijuoti savarankiško gyvenimo namų steigimą jaunuoliams, išeinantiems iš vaikų globos namų, perkant butus.

Siekiant padidinti socialinės rizikos asmenų savarankiškumą, 2016 m. buvo planuojama steigti Savarankiško gyvenimo namus socialinės rizikos asmenims prie Klaipėdos miesto nakvynės namų, tačiau tokio tipo įstaigai steigti nerasta žemės sklypo.

**III SKYRIUS**

**UŽDAVINIAI IR PRIEMONIŲ PLANAS**

**10. Prioritetinės socialinių paslaugų plėtros kryptys:**

- įvertinus socialinių paslaugų poreikį, 2019 m. Lietuvos Respublikos viešųjų pirkimų įstatymo nustatyta tvarka papildomai pirkti dienos socialinės globos asmens namuosepaslaugassuaugusiems, senyvo amžiaus asmenims ir vaikams su sunkia negalia;

- plėtoti trumpalaikės socialinės globos, kaip atokvėpio paslaugų, vaikams, suaugusiems asmenims ir senyvo amžiaus asmenims su sunkia negalia paslaugų teikimą;

- 2018–2019 m. pirkti ir įgyvendinti viešųjų pirkimų įstatymo nustatyta tvarka viešųjų ryšių kampaniją, skatinančią globoti ar įsivaikinti vaikus, likusius be tėvų globos;

- didinti budinčių globotojų, prižiūrinčių vaikus, likusius be tėvų globos, skaičių, ne tik ieškant per Klaipėdos miesto šeimos ir vaiko gerovės centrą, bet ir perkant šią paslaugą viešųjų pirkimų įstatymo nustatyta tvarka;

- teikti Klaipėdos miesto šeimos ir vaiko gerovės centro Debreceno g. 48 2018 m. pritaikytose patalpose socialines paslaugas (krizių įveikimą ir trumpalaikę socialinę globą) kūdikiams (įrengtos 2 vietos);

- išplėsti pagalbos globėjams (rūpintojams), įvaikintojams socialinių paslaugų teikimą pasikeitus Lietuvos Respublikos socialinės apsaugos ir darbo ministro priimtiems teisės aktams (vykdant vaikų globos namų pertvarką), steigiant papildomus etatus;

- dalyvauti Savivaldybės administracijai ir Globos centrui (Klaipėdos miesto šeimos ir vaiko gerovės centras) partnerio teisėmis projekte pagal 2014–2020 m. ES fondų investicijų veiksmų programos 8 prioritetą „Socialinės įtraukties didinimas ir kova su skurdu“ įgyvendinimo priemonę Nr. 08.4.1-ESFA-V-405 „Institucinės globos pertvarka“, pagal kurį bus skiriamos ES fondų lėšos globos centrų veiklai iš dalies finansuoti. Pareiškėja ir pagrindinė veiklų koordinatorė – Įvaikinimo tarnyba;

- organizuoti pagalbą šeimoms, atvejo vadybininkams vykdant atvejo vadybos funkciją. Atvejo vadybininkų 11 etatų įsteigti Klaipėdos miesto šeimos ir vaiko gerovės centre, jie išlaikomi iš valstybės biudžeto lėšų;

- plėsti socialinių įgūdžių ugdymo ir palaikymo paslaugos teikimą vaikų dienos centruose vaikams, patiriantiems socialinę riziką, perkant jas papildomai viešųjų pirkimų įstatymo nustatyta tvarka;

- tęsti psichosocialinių paslaugų šeimoms, auginančioms vaikus su negalia, teikimą;

- įvertinus socialinių paslaugų poreikį plėsti ilgalaikės ir trumpalaikės socialinės globos paslaugų teikimą senyvo amžiaus ir suaugusiems asmenims su negalia institucijoje, atlikti pastato Vaivos g. 23, Melnragėje, rekonstrukciją, pritaikant juos globos namų reikalavimams. 2018 m. pasirašyta sutartis dėl globos namų projektavimo darbų. Statybos darbai, numatoma, prasidės 2019 m. rudenį ir užtruks apie dvejus metus;

- tęsti 2017 m. pradėtą įgyvendinti ES lėšomis finansuojamą projektą „Kompleksinės paslaugos šeimai Klaipėdos mieste“, projekto partneriai – 3 NVO (labdaros ir paramos fondas „Dienvidis“, labdaros ir paramos fondas Dvasinės pagalbos jaunimui centras ir VšĮ Socialinių paslaugų informacijos centras) ir biudžetinė įstaiga Klaipėdos miesto šeimos ir vaiko gerovės centras, kuri yra kaip bendruomeniniai šeimos namai, skleidžiantys informaciją apie socialinę pagalbą šeimoms. Klaipėdos miesto savivaldybei numatyta skirti 974 627 Eur, iš jų 75 procentai turi atitekti nevyriausybinėms organizacijoms kaip projekto partneriams. Įgyvendinant projektą teikiamos paslaugos šeimoms – pozityvios tėvystės mokymai, psichosocialinė pagalba, šeimos įgūdžių ugdymo ir sociokultūrinės paslaugos, mediacija, vaikų priežiūra, bendruomeninių šeimos namų paslaugos. Projektas įgyvendinamas 2017– 2020 m. Per 2018 m. šiomis paslaugomis pasinaudojo 1942 asmenys.

- 2017 m. spalio mėn. Lietuvos Respublikos vidaus reikalų ministerijai pateiktas projektinis pasiūlymas Klaipėdos regiono projektų sąrašui sudaryti pagal priemonę Nr. 10.1.3-ESFA-R-920 „Paslaugų ir asmenų aptarnavimo kokybės gerinimas savivaldybėse“. Planuojama įgyvendinant projektą Socialinės paramos skyriuje ir 8 savivaldybės biudžetinėse įstaigose, teikiančiose socialines paslaugas, pagerinti asmenų aptarnavimo kokybę. 2018 m. pateikta paraiška ir pasirašyta projekto įgyvendinimo sutartis su ESFA. 2018 m. bus vykdomas  minėtų įstaigų naudojamų IS ir asmenų aptarnavimo procesų audito pirkimas, nuo 2019 m. audito vykdymas, vadybos kokybės sistemos / standarto diegimas ir darbuotojų mokymas;

- Klaipėdos miesto nakvynės namų pastato Šilutės pl. 8 pusrūsio sienų hidroizoliacijos, drenažinės sistemos bei pastato Viršutinė g. 21 ventiliacija yra probleminės, patalpos nepritaikytos asmeniui su negalia. Sprendžiant minėtas problemas bei siekiant užtikrinti higienos normas atitinkančias patalpas ir saugią aplinką paslaugų gavėjams atliekami darbai įgyvendinant projektus, finansuojamus iš ES ir savivaldybės biudžeto lėšų:

1) dėl laikino apnakvindinimo (saugios nakvynės) namų asmenims, kurie yra benamiai, piktnaudžiauja alkoholiu, psichotropinėmis medžiagomis, esant krizinei situacijai socialinės rizikos asmenims, steigimo (2018 m. Dubysos g. 39A vykdomi modulinių namelių statybos darbai.). Į šiuos namelius taip pat planuojama perkelti laikino apnakvindimo paslaugų teikimą iš Šilutės pl. 8;

2) 2018 m. pasirašyta rangos sutartis dėl pastato Viršutinė g. 21 kapitalinio remonto darbų su darbo projekto parengimu, vykdomi rangos darbai (dėl vykdomų darbų paslaugos teikiamos nuomojamose patalpose Kauno g. 5);

3) dėl laikino apgyvendinimo namų infrastruktūros modernizavimo darbų Šilutės pl. 8 (2018 m. vyksta baigiamieji projektavimo darbai, planuojama, kad rangos darbai prasidės metų pab. arba 2019 m. pradž.);

- siekti, kad 3 Klaipėdos vaikų globos namuose „Rytas“, „Smiltelė“ bei Klaipėdos socialinių paslaugų centre „Danė“ nuo 2019 m. vaikų, gyvenančių vaikų globos namuose (institucijoje), skaičius būtų ne didesnis negu 30 vaikų, nuo 2020 m. vaikų globos namuose (institucijoje) vaikų, likusių be tėvų globos, nebebus galima apgyvendinti, išskyrus trumpalaikei globai (iki 3 mėnesių) (Lietuvos Respublikos socialinės apsaugos ir darbo ministro įsakymu patvirtintų Socialinės globos normų aprašo nuostata):

|  |  |  |  |  |
| --- | --- | --- | --- | --- |
|  | **2018 m. pab.** | | | |
| Įstaigos pavadinimas | Planinis vietų sk. vaikų globos namuose (institucijoje) | Faktinis vaikų globos namuose gyv. v. sk | Bendruomeniniuose vaikų gl. n. gyv. sk. | **Planinis vietų sk. iš viso** |
| „Danė“ | 22 | 19 (iš jų 15 neįga-liųjų) | 0 | **22** |
| „Smiltelė“ | 35 | 31 | 0 | **35** |
| „Rytas“ | 20 | 15 | 24 (3 butai) | **44** |
| **Iš viso:** | 77 | 65 | 24 | **101** |

|  |  |  |  |  |  |  |  |  |
| --- | --- | --- | --- | --- | --- | --- | --- | --- |
|  | **2019 m. pab.** | | | | **2020 m. pab.** | | | |
| Įstaigos pavadinimas | Planinis vietų sk. vaikų globos namuose (institucijoje) | Faktinis vaikų globos namuose gyv. v. sk. | Bendruomeniniuose vaikų gl. n. gyv. v. sk. | **Planinis vietų sk. iš viso** | Planinis vietų sk. vaikų globos namuose (institucijoje) | Faktinis vaikų globos namuose gyv. v. sk. | Bendruomeniniuose vaikų gl. n. gyv. sk. | **Planinis vietų sk. iš viso** |
| „Danė“ | 20 | 19 (iš jų 15 neįga-liųjų) | 0 | **20** | 18 | 14 (neįga-lieji) | 0 | **18** |
| „Smiltelė“ | 30 | 21 | 0 | **30** | 0 | 0 | 0 | **0** |
| „Rytas“ | 0 | 0 | 40 (5 butai) | **40** | 0 | 0 | 56 (7 butai) | **56** |
| **Iš viso:** | 50 | 40 | 40 | **90** | 18 | 14 | 56 | **74** |

Lietuvos Respublikos socialinės apsaugos ir darbo ministro 2015 m. gegužės 5 d. įsakymu Nr. A1-271 Klaipėdos vaikų globos namai „Rytas“ įtraukti į atrinktų pertvarkai stacionarių socialinės globos įstaigų sąrašą. 2016 m. paskirta Klaipėdos regiono pertvarkos procesų ekspertė, kuri su pertvarkai atrinktomis organizacijomis 2016–2017 m. organizavo diskusijas, konsultavo dėl pertvarkos. Įvaikinimo tarnybos parinkti ekspertai 2017 m. pab. padėjo parengti individualų pertvarkomos įstaigos pertvarkos planą, kuris pateiktas Įvaikinimo tarnybai bei pristatytas Savivaldybės administracijai.

Įgyvendinant pertvarkos priemones 2018–2019 m. planuojama, kad Savivaldybės administracija kartu su partneriu BĮ Klaipėdos vaikų globos namais „Rytas“ ir nevyriausybine organizacija (teikiančią vaikų dienos centro paslaugas) teiktų projektinį pasiūlymą bei paraišką pagal 2014–2020 m. Europos Sąjungos fondų investicijų veiksmų programos 8 prioriteto „Socialinės įtraukties didinimas ir kova su skurdu“ priemonės Nr. 08.1.1-CPVA-V-427 „Institucinės globos pertvarka: investicijos į infrastruktūrą“ veiklą „Projektų finansavimo sąlygų bendruomeninių vaikų globos namų ir vaikų dienos centrų tinklo plėtra“. Pagal šį projektą yra galimybė įsigyti butus, namus, skirtus vaikų bendruomeniniams vaikų globos namams steigti, bei steigti naujus dienos centrus arba juos plėsti.

Įgyvendinant vieną iš pertvarkos priemonių bei atsižvelgiant į Socialinės globos normų aprašo nuostatas, prie Klaipėdos vaikų globos namų „Rytas“ įsteigti 3 bendruomeniniai vaikų globos namai, kuriuose gyvena po 8 vaikus. 2018 m. organizuojamas 2 butų, kuriuose bus įsteigti bendruomeniniai vaikų globos namai, pirkimas. 2019 m. bus vykdomi dar 2 butų pirkimai. Planuojama apgyvendinti vaikus iš vaikų globos namų „Smiltelė“, atlikus vaikų juridinio globėjo pakeitimo darbus, butai priklausys vaikų globos namams „Rytas“. 2019 m. prie Klaipėdos vaikų globos namų „Rytas“ bus įsteigti 5 bendruomeniniai vaikų globos namai po 8 vietas, iš viso 40 vietų. 2020 m. iš viso Klaipėdos vaikų globos namai „Rytas“ turės 7 bendruomeninius vaikų globos namus (56 vietos). Klaipėdos vaikų globos namus „Smiltelė“ planuojama prijungti prie Klaipėdos vaikų globos namų „Rytas“.

2018 m. dalį vaikų, gyvenančių Klaipėdos vaikų globos namuose „Rytas“ apgyvendinus bendruomeniniuose vaikų globos namuose, Savivaldybės administracijai perduota dalis patalpų (1 891 kv. m) Taikos pr. 68.

Klaipėdos socialinių paslaugų centre „Danė“ yra 22 vietos, įstaiga pritaikyta neįgaliems vaikams, todėl neįgalūs vaikai, gyvenantys visuose trijuose vaikų globos namuose, 2018 m., atlikus vaikų juridinio globėjo pakeitimo darbus, perkelti į šią įstaigą, kaip į vaikų su negalia globos namus. 2018 m. įstaigai suteikta licencija darbui su neįgaliais vaikais.

- biudžetinė įstaiga Neįgaliųjų centras „Klaipėdos lakštutė“ konkurso būdu 2017 m. tapo projekto dalyve VšĮ Valakupių reabilitacijos centro vykdomame projekte „Socialinių paslaugų kokybės gerinimas, taikant EQUASS kokybės sistemą“ Nr. 08.4.1.-ESFA-V-421-01-0001. Įstaiga, dalyvaudama šiame projekte, 2018 m. gerina savo socialinių paslaugų kokybę: tobulina įstaigos veiklą (rengiami dokumentai, standartai, atliekamos  analizės, apklausos (paslaugų gavėjų, darbuotojų, socialinių partnerių), siekiant išsiaiškinti esamą situaciją, poreikius, darbuotojai kelia savo kvalifikaciją  mokymuose (paslaugų gerinimo, kokybės diegimo, neįgaliųjų teisų užtikrinimo ir kituose).  2019 m. planuojama atitikus visus EQUASS kokybės kriterijus ir principus  gauti EQUASS ASSURANCE kokybės sertifikatą.

**11. Priemonių planas:**

|  |  |  |  |  |
| --- | --- | --- | --- | --- |
| 1 tikslas, įrašytas Socialinių paslaugų plano I skyriuje,  **Gerinti socialinių paslaugų kokybę, didinti jų įvairovę ir prieinamumą miesto gyventojams** | | | | |
| Uždaviniai | Priemonės | Lėšos Eur,  finansavimo šaltiniai (pagal planuojamus maksimalius  asignavimus 2019 m.) | Atsakingi vykdytojai | Laukiamas rezultatas |
| 1. Didinti bendrųjų socialinių paslaugų įvairovę ir aprėptį | Plėtoti specialiojo transporto paslaugų teikimą socialinių paslaugų gavėjams | Savivaldybės biudžeto lėšos | BĮ Klaipėdos miesto socialinės paramos centras | Klaipėdos miesto neįgaliems, senyvo amžiaus, socialinės rizikos asmenims bus suteiktos specialiojo transporto paslaugos. |
| Išplėsti sociokultūrines paslaugas senyvo amžiaus asmenims, asmenims su negalia ir socialinės rizikos asmenims | Savivaldybės biudžeto lėšos | BĮ Klaipėdos miesto socialinės paramos centras; BĮ Klaipėdos miesto nakvynės namai; BĮ Klaipėdos šeimos ir vaiko gerovės centras; BĮ Neįgaliųjų centras „Klaipėdos lakštutė“;  NVO | Klaipėdos miesto senyvo amžiaus, neįgaliems bei socialinės rizikos asmenims bus suteiktos sociokultūrinės paslaugos. |
| Stiprinti nevyriausybinių organizacijų veiklą, teikiant pagalbą asmenims su negalia, taip pat asmenims, patiriantiems socialinę atskirtį | Savivaldybės ir valstybės biudžeto lėšos | Socialinės paramos skyrius, NVO, neįgaliųjų organizacijos | Nevyriausybinės organizacijos Klaipėdos miesto gyventojams teiks bendrąsias ir specialiąsias socialines paslaugas;  neįgaliųjų organizacijos neįgaliesiems teiks socialinės reabilitacijos paslaugas. |
| Ne savivaldybės įsteigtų įstaigų, teikiančių ilgalaikės socialinės globos paslaugas senyvo amžiaus ir neįgaliems asmenims bei dienos socialinę globą neįgaliems asmenims institucijoje, projektų, skirtų socialinių paslaugų infrastruktūrai gerinti, dalinis finansavimas | Savivaldybės biudžeto lėšos | Socialinės paramos skyrius,  NVO | Gerinama socialinių paslaugų įstaigų infrastruktūra. |
| Užtikrinti socialiai remtinų asmenų (šeimų) galimybę gauti nemokamą maitinimą | Savivaldybės biudžeto lėšos | Socialinės paramos skyrius,  NVO | Bus nemokamai maitinami skurdžiai gyvenantys asmenys. |
| 2. Didinti socialinės priežiūros paslaugų aprėptį ir prieinamumą | Pradėti teikti laikino nakvynės suteikimo paslaugas asmenims, kurie yra benamiai, piktnaudžiauja alkoholiu, narkotinėmis, psichotropinėmis medžiagomis, esant krizinei situacijai (išblaivinimas) | Savivaldybės biudžeto lėšos | Socialinės paramos skyrius,  NVO | Asmenims, kurie yra benamiai, piktnaudžiauja alkoholiu, narkotinėmis, psichotropinėmis medžiagomis, esant krizinei situacijai, bus teikiamos laikino apnakvindinimo paslaugos (išblaivinimas).  Organizuoti 5 pirkimai, pasiūlymų dėl paslaugos teikimo negauta. Nutarta laikino apnakvindinimo namus steigti iš SB lėšų. 2018 m. vykdomi statybos darbai. |
| Išplėsti pagalbos į namus paslaugas senyvo amžiaus asmenims ir asmenims su negalia | Savivaldybės biudžeto lėšos | Socialinės paramos skyrius, BĮ Neįgaliųjų centras „Klaipėdos lakštutė“, BĮ Klaipėdos socialinės paramos centras,  NVO | Išplėstos socialinės priežiūros paslaugos asmens namuose senyvo amžiaus asmenims, suaugusiems asmenims su negalia ir jų šeimoms nuo teikiamų vidutiniškai per mėnesį 40 (2017 m.) asmenų iki 110. |
| Pradėti teikti pagalbos į namus paslaugas vaikams su negalia ir jų šeimoms | Savivaldybės biudžeto lėšos | NVO | Nuo 2016 m. rudens perkamas šių paslaugų teikimas vaikams su negalia, tačiau nebuvo gautas nė vienas prašymas. Intensyvinti informacijos teikimą gyventojams apie šių paslaugų teikimą ir jas teikti. |
| Inicijuoti savarankiško gyvenimo namų steigimą | Savivaldybės biudžeto lėšos ir ES lėšos | Socialinės paramos skyrius,  BĮ Klaipėdos vaikų globos namai „Rytas“,  BĮ Klaipėdos miesto nakvynės namai | Įgyvendinant Klaipėdos vaikų globos namus „Rytas“ pertvarką planuojama steigti savarankiško gyvenimo namus suaugusiems asmenims su negalia, likusiems be tėvų globos vaikams nuo 16 m. iki 21 m. ir sulaukusiems pilnametystės po institucinės vaiko globos nuo 18 iki 21 m. (apie 10 vietų);  prie Nakvynės namų planuojama įsteigti savarankiško gyvenimo namus socialinės rizikos asmenims. |
| Teikti socialinių įgūdžių ugdymo ir palaikymo paslaugas vaikams su negalia ir jų šeimoms, suaugusiems su negalia, senyvo amžiaus asmenims | Valstybės ir savivaldybės biudžeto lėšos | Socialinės paramos skyrius,  NVO | Organizuojami nevyriausybinių organizacijų, dirbančių su neįgaliaisiais, konkursai socialinės reabilitacijos projektams iš dalies finansuoti. Vykdant šiuos projektus neįgaliems gyventojams teikiamos socialinių įgūdžių ugdymo ir palaikymo paslaugos. |
| 3. Didinti socialinės globos paslaugų aprėptį ir prieinamumą | Plėtoti dienos socialinės globos paslaugas asmens namuose asmenims su sunkia negalia | Valstybės biudžeto lėšos | Socialinės paramos skyrius, BĮ Klaipėdos miesto socialinės paramos centras, BĮ Neįgaliųjų centras „Klaipėdos lakštutė“;  VšĮ „Ori senatvė“,  UAB „Salumeda“ | Suaugusiems, senyvo amžiaus asmenims ir vaikams su sunkia negalia planuojama 2019 m. papildomai 60 asmenų pirkti dienos socialinės globos paslaugų jų namuose teikimą. |
| Pradėti teikti dienos socialinės globos paslaugas institucijoje senyvo amžiaus asmenims bei asmenims su fizine negalia, išplėsti paslaugas asmenims su psichine negalia | Savivaldybės ir valstybės biudžeto lėšos | Socialinės paramos skyrius,  BĮ Klaipėdos socialinių paslaugų centras „Danė“,  BĮ Neįgaliųjų centras „Klaipėdos lakštutė“ | Senyvo amžiaus asmenims ir asmenims su psichine ir protine negalia teikiamos dienos socialinės globos paslaugos institucijoje 150 asmenų. |
| Plėtoti dienos socialinės globos paslaugas institucijoje vaikams su sunkia negalia | Valstybės biudžeto lėšos | Socialinės paramos skyrius, NVO | Lietuvos Respublikos viešųjų pirkimo įstatymo nustatyta tvarka perkamos paslaugos 35 vaikams su sunkia negalia. |
| Pradėti teikti trumpalaikės ir ilgalaikės socialinės globos paslaugas vaikams su negalia institucijoje ir (arba) namuose | Valstybės biudžeto lėšos | Socialinės paramos skyrius, BĮ Klaipėdos sutrikusio vystymosi kūdikių namai | Teikiamos vaikams su sunkia negalia trumpalaikės socialinės globos (atokvėpio) paslaugos (globėjų, tėvų atostogų, komandiruočių, ligos metu ar kt.), vietų skaičius – 8. |
| Plėtoti ilgalaikės socialinės globos paslaugas asmenims su negalia ir senyvo amžiaus asmenims | Savivaldybės ir valstybės biudžeto lėšos | Socialinės paramos skyrius, socialinės globos įstaigos | Atsižvelgiant į finansines galimybes, kompensuoti senų, neįgalių asmenų socialinės globos paslaugas, steigti socialinės globos namus.  2018 m. pasirašyta sutartis dėl globos namų projektavimo darbų. Planuojami statybos darbai 2019 m. rudenį Vaivos g. 23 kur bus įrengti globos namai. |
| Pereinant nuo institucinės vaiko globos prie bendruomeninių paslaugų:  -steigti bendruomeninius vaikų globos namus;  - įvesti profesionalių vaikų globėjų pareigybes | Savivaldybės biudžeto lėšos | Socialinės paramos skyrius;  BĮ Klaipėdos vaikų globos namai „Rytas“;  BĮ Klaipėdos miesto šeimos ir vaiko gerovės centras, VšĮ „Vilniaus SOS vaikų kaimas“ | 2018 m. įsteigti 3 bendruomeniniai vaikų globos namai, kuriuose 24 vaikai, kiekvienuose po 8 vaikus. 2018–2019 m. perkama dar po 2 butus.  2018 m. 8 vaikai buvo prižiūrimi budinčio globotojo šeimose (2 Klaipėdos miesto šeimos ir vaiko gerovės centre ir 6 VšĮ „SOS vaikų kaimas“ vykdant ES lėšomis finansuojamą projektą, kuris baigiasi 2018 m. spalio mėn.. Planuojama budinčio globotojo paslaugas pirkti viešųjų pirkimų įstatymo nustatyta tvarka. |

**12. Valstybės įstaigose ir kitų savivaldybių pavaldumo įstaigose socialinių paslaugų poreikis 2018 m.**

|  |  |  |  |
| --- | --- | --- | --- |
| Eil. Nr. | Socialinių paslaugų rūšys pagal žmonių socialines grupes | Socialinės globos įstaiga | Mastas  (vietų sk.) |
| 1. | Ilgalaikė socialinė globa | Socialinės globos namai suaugusiems asmenims su negalia | 12 |
| Senų žmonių socialinės globos namai | 54 |

**IV SKYRIUS**

**FINANSAVIMO PLANAS**

**13. Socialinių paslaugų finansavimo šaltiniai:**

|  |  |  |  |  |
| --- | --- | --- | --- | --- |
| Eil. Nr. | Socialinių paslaugų finansavimo šaltiniai | Pagal faktines išlaidas | Pagal patvirtintas planines išlaidas | Pagal projektą (maksimalūs asignavimai) |
| 2017 m. | 2018 m. patvirtintas planas | 2019 m. perkelta iš maksimalių asignavimų |
| 1. | Savivaldybės biudžeto išlaidos socialinėms paslaugoms, tūkst. Eur | 4164,3 | 5476,3 | 6421,0 |
| 1.1. | palyginus su bendru savivaldybės biudžetu, proc. | 2,5 | 3,3 | 3,6 |
| 2. | Lietuvos Respublikos valstybės biudžeto specialiosios tikslinės dotacijos, tūkst. Eur, iš jų: | 2849,7 | 3509 | 3124,6 |
| 2.1. | socialinės rizikos šeimų socialinei priežiūrai organizuoti | 331,2 | 480,1 | 768,0 |
| 2.2. | asmenų su sunkia negalia socialinei globai organizuoti | 2518,5 | 3028,9 | 2356,6 |
| 3. | Lietuvos Respublikos valstybės biudžeto lėšos, tūkst. Eur, iš jų: | 319,4 | 383,7 | 489,7 |
| 3.1. | projekto „Integralios socialinės globos paslaugų teikimas Klaipėdos mieste“ | 286,7 | 289,3 | 362,0 |
| 3.2. | projekto „Kompleksinės paslaugos šeimai Klaipėdos mieste“ | 32,7 | 94,4 | 127,7 |
| 4. | ES struktūrinių fondų lėšos, tūkst. Eur | 256,2 | 457,6 | 517,2 |
| 5. | Asmenų mokėjimai už socialines paslaugas, tūkst. Eur | 591,6 | 648,4 | 646,9 |
| 6. | Valstybės biudžeto lėšos, skirtos nevyriausybinėms organizacijoms | 224,6 | 220,7 | 241,9 |
| 7. | Kitos lėšos, tūkst. Eur | 0 | 0 | 0 |
| **Iš viso tūkst. Eur** | | **8405,8** | **10695,7** | **10951,6** |

Bendras savivaldybės biudžetas: 2017 m. faktiškai – 164 249,6 tūkst. Eur, 2018 m. patvirtintas planas – 166 985,1 tūkst. Eur, 2019 m. projektas (maksimalūs asignavimai) – 180 828,0 tūkst. Eur.

**14. Socialinių paslaugų finansavimo iš savivaldybės biudžeto būdai (be dotacijų):**

|  |  |  |  |  |  |
| --- | --- | --- | --- | --- | --- |
| Eil. Nr. | Finansavimo būdai | Lėšos (tūkst. Eur) | | | |
| 2017 m. (kasinės išlaidos) | 2018 m. (patvirtintos planinės išlaidos) | 2019 m. (projektas – maksimalūs asignavimai) |
| 1. | Socialinių paslaugų pirkimas | 359,1 | 575,9 | 729,1 |
| 2. | Tiesioginis socialinių paslaugų įstaigų finansavimas | 3614,7 | 4672,4 | 5598,5 |
|  | iš jo: |  |  |  |
| 2.1. | savivaldybės pavaldumo įstaigoms (be SP) | 3357,6 | 4254,7 | 5152,8 |
| 2.2. | valstybės socialinių paslaugų ir nevyriausybinių organizacijų įstaigoms pagal lėšų kompensavimo sutartis | 257,1 | 417,7 | 445,7 |
| 3. | Savivaldybės biudžeto lėšos, skirtos nevyriausybinėms organizacijoms | 190,5 | 228 | 93,4 |
| **Iš viso** | | **4164,3** | **5476,3** | **6421,0** |

**15. Lėšos, reikalingos žmogiškųjų išteklių plėtrai.**

BĮ Klaipėdos miesto šeimos ir vaiko gerovės centre išplėstas pagalbos globėjams (rūpintojams), įvaikintojams bei šeimoms, patiriančioms socialinę riziką, socialinių paslaugų teikimas pasikeitus Lietuvos Respublikos socialinės apsaugos ir darbo ministro priimtiems teisės aktams (vykdant vaikų globos namų pertvarką), įsteigti papildomi 5 etatai (4 socialiniai darbuotojai ir 1 psichologas), jų išlaikymui iš savivaldybės biudžeto 2018 m. lėšų reikės 25,2 tūkst. Eur ir įsteigiami 5 etatai, finansuojami iš valstybės biudžeto lėšų.

BĮ Klaipėdos vaikų globos namų „Rytas“ – planuojama nuo 2019-03-01 teikiant paslaugas 5 bendruomeniniuose namuose įsteigti papildomai 2,5 socialinių darbuotojų etato ir 3 socialinių darbuotojų padėjėjų etatus.

BĮ Klaipėdos socialinių paslaugų centre Danė“ nuo 2018 m. birželio 1 d., pradėjus teikti socialinės globos paslaugas vaikams su sunkia negalia, padidintas didžiausias leistinas įstaigos etatų skaičius 2 etatais, iš savivaldybės biudžeto skirta lėšų suma 2018 m. – 12,5 tūkst. Eur.

BĮ Klaipėdos miesto globos namuose nuo 2018 m. balandžio 12 d. padidintas didžiausias leistinas pareigybių skaičius 1 etatu (virtuvės darbininkas) siekiant užtikrinti efektyvią maisto ruošimo padalinio veiklą ir tinkamą maisto ruošimo proceso įgyvendinimą, iš savivaldybės biudžeto 2018 m. lėšų suma – 7,9 tūkst. Eur.

BĮ Klaipėdos miesto nakvynės namuose nuo 2018 m. lapkričio 1 d. padidintas didžiausias leistinas etatų skaičius 4 etatais (socialinių darbuotojų padėjėjais), pradedant teikti laikino apnakvindinimo paslaugas.

**16. Savivaldybės finansinių galimybių palyginimas su numatytų priemonių finansavimu.**

Klaipėdos miesto savivaldybės strateginiame veiklos plane numatytoms priemonėms įgyvendinti skiriamos pakankamos lėšos, numatytos priemonės įgyvendinamos.

**17. Savivaldybės organizuojamų socialinių paslaugų įvertinimas.**

Lietuvos Respublikos socialinės apsaugos ir darbo ministro 2016 m. spalio 25 d. įsakymu Nr. A1-578 patvirtinti Socialinių paslaugų išvystymo normatyvai. Vertinant pagal normatyvuose nustatytus socialinių paslaugų poreikius, Klaipėdos miesto gyventojams tenka:

|  |  |  |  |  |  |
| --- | --- | --- | --- | --- | --- |
| Socialinių paslaugų rūšys | Pagal normatyvą | | 2018 m. esama situacija Klaipėdos miesto savivaldybėje (149 015 gyventojų) | | Skirtumas  („+“ trūksta iki normatyvo, „-“ viršija normatyvą) |
| 10 000 gyventojų tenka | Normatyvinis vietų sk. Klaipėdos miesto gyventojams | 10 000 gyventojų tenka | Vietų skaičius |
| 1. Trumpalaikė socialinė globa institucijoje: | | | | | |
| 1.1. suaugusiems asmenims su negalia | 1,5 | 22 | 0,7 | 11 | 0,8 |
| 1.2. vaikams su negalia | 2 | 30 | 0,5 | 8 | 1,5 |
| 1.3. senyvo amžiaus asmenims | 1,2 | 18 | 3,3 | 50 | -2,1 |
| 1.4. socialinės rizikos suaugusiems asmenims (psichologinės bei socialinės reabilitacijos įstaigose) | 1,5 | 22 | 0 | 0 | 1,5 |
| 2. Trumpalaikė (ilgalaikė) socialinė globa likusiam be tėvų globos vaikui: | | | | | |
| 2.1. šeimynoje | 2 | 30 | 0 | 0 | 2 |
| 2.2. bendruomeniniuose vaikų globos namuose | 4 | 60 | 1,6 | 24 | 2,4 |
| 2.3. vaikų socialinės globos namuose | 2 | 30 | 6 | 89 | -4 |
| 3. Ilgalaikė socialinė globa institucijoje: | | | | | |
| 3.1. suaugusiems asmenims su negalia socialinės globos namuose | 7 | 104 | 11 | 163 | -4 |
| 3.2. suaugusiems asmenims su negalia grupinio gyvenimo namuose | 2 | 30 | 0 | 0 | 2 |
| 3.3. vaikams su negalia grupinio gyvenimo namuose | 0,3 | 4 | 0 | 0 | 0,3 |
| 3.4. vaikams su negalia socialinės globos namuose | 0,2 | 3 | 0 | 0 | 0,2 |
| 3.5. senyvo amžiaus asmenims | 20 | 298 | 22 | 328 | -2 |
| 4. Dienos socialinė globa namuose\*: | | | | | |
| 4.1. Senyvo amžiaus asmenims | 7 | 104 | 12 | 176 | -5 |
| 4.2. Suaugusiems asmenims su negalia | 4 | 60 | 2,1 | 31 | 1,9 |
| 4.3. Vaikui su negalia | 0,5 | 7 | 0 | 0 | 0,5 |
| 5. Dienos socialinė globa ir socialinė priežiūra įstaigoje (socialinių paslaugų centre, dienos centre, šeimos paramos centre, paramos šeimai tarnyboje, krizių centre ir kt.) | | | | | |
| 5.1. Senyvo amžiaus ir suaugusiems asmenims su negalia\* | 60 | 894 | 13 | 201 | 47 |
| 5.2. Vaikui su negalia | 11 | 164 | 3,7 | 55 | 7,3 |
| 6. Socialinė priežiūra asmens (šeimos) namuose ir įstaigoje\*: | | | | | |
| 6.1. pagalba į namus senyvo amžiaus asmenims | 40 | 596 | 24 | 351 | 16 |
| 6.2. pagalba į namus, socialinių įgūdžių ugdymas ir palaikymas asmens namuose suaugusiems asmenims su negalia | 10 | 149 | 3 | 44 | 7 |
| 6.3. pagalba į namus vaikams su negalia | 0,5 | 7 | 0 | 0 | 0,5 |
| 6.4. šeimos socialinių įgūdžių ugdymas ir palaikymas jos namuose | 43 | 640 | 27 | 406 | 16 |
| 6.5. socialinės rizikos suaugusių asmenų socialinių įgūdžių ugdymas ir palaikymas jų namuose ir centruose | 8 | 119 | 0 | 0 | 8 |
| 6.6. socialinių įgūdžių ugdymas ir palaikymas socialinės priežiūros centre (dienos centre, socialinių paslaugų centre, vaikų dienos centre, paramos šeimai centre: |  |  |  |  |  |
| 6.6.1. vaikams | 30 | 447 | 19 | 285 | 11 |
| 6.6.2. šeimoms | 26 | 387 | 12 | 178 | 14 |
| 7. Apgyvendinimas savarankiško gyvenimo namuose: | | | | | |
| 7.1. suaugusiems asmenims su negalia | 4 | 60 | 0 | 0 | 4 |
| 7.2. senyvo amžiaus asmenims | 2 | 30 | 0 | 0 | 2 |
| 7.3. šeimoms, socialinės rizikos suaugusiems asmenims (savarankiško gyvenimo namuose ir laikino gyvenimo namuose (krizių centre ir kt.) | 3,5 | 52 | 1,1 | 16 | 2,4 |
| 7.4. vaikams, likusiems be tėvų globos, paliekantiems institucinę globą | 0,2 | 3 | 0 | 0 | 0,2 |
| 8. Apgyvendinimas nakvynės namuose ir laikino apnakvindinimo vietose: | | | | | |
| 8.1. socialinės rizikos suaugusiems asmenims | 5,5 | 82 | 12 | 174 | -6,5 |
| 9. Pagalba globėjui (rūpintojui), įvaikintojui:\* | | | | | |
| 9.1. šeimoms, vaikams | 4,5 | 67 | 1 | 15 | 3,5 |

\*Vidutinis gavėjų skaičius per mėnesį

**V SKYRIUS**

**PLĖTROS VIZIJA IR PROGNOZĖ**

**18. Socialinių paslaugų plėtros vizija.**

Įvertinus Klaipėdos miesto gyventojams teikiamas socialines paslaugas pagal Lietuvos Respublikos socialinės apsaugos ir darbo ministro 2016 m. spalio 25 d. įsakymu Nr. A1-578 patvirtintus Socialinių paslaugų išvystymo normatyvus bei socialinių paslaugų gavėjų poreikius, per ateinančius 3 metus reikėtų ir toliau didinti socialinės priežiūros paslaugų aprėptį ir institucinį prieinamumą, plėtoti socialinės globos paslaugas, didinti bendrųjų socialinių paslaugų įvairovę ir aprėptį.

**19. Prognozuojamos socialinės paslaugos.**

Per ateinančius 3 metus Klaipėdos miesto savivaldybėje prognozuojamos (plečiamos) šios socialinės paslaugos:

19.1. bendrosios socialinės paslaugos: telkti nevyriausybines organizacijas darbui teikiant pagalbą žmonėms, patiriantiems socialinę atskirtį dėl neįgalumo;

19.2. specialiosios paslaugos:

19.2.1. socialinės priežiūros paslaugos:

19.2.1.1. laikino apnakvindinimo paslaugų teikimas asmenims, kurie yra benamiai, piktnaudžiauja alkoholiu, narkotinėmis medžiagomis, yra krizinėje situacijoje, kai nesuteikus paslaugų kyla pavojus asmens gyvybei;

19.2.1.2. plėsti pagalbos globėjams (rūpintojams), įtėviams paslaugų teikimą;

19.2.1.3. savarankiško gyvenimo namų steigimo inicijavimas;

19.2.1.4. darbas su šeimomis, patiriančiomis socialinę riziką, taikant atvejo vadybą;

19.2.1.5. plėsti socialinių įgūdžių ugdymo ir palaikymo paslaugos teikimą vaikų dienos centruose;

19.2.2. socialinės globos paslaugos:

19.2.2.1. plėtoti dienos socialinės globos paslaugas asmens namuose;

19.2.2.2. plėtoti ilgalaikės socialinės globos paslaugų teikimą;

19.2.2.3. plėtoti trumpalaikės socialinės globos (atokvėpio) paslaugų teikimą;

19.2.2.4. didinti steigiamų bendruomeninių vaikų globos namų, vaikams, likusiems be tėvų globos vaikams, skaičių;

19.2.2.5. plėsti trumpalaikės socialinės globos teikimą Globos centre, vykdant vaikų, likusių be tėvų globos, priežiūrą budinčių globotojų šeimose;

19.2.2.6. didinti socialinių globėjų, globėjų giminaičių, globojančių vaikus, likusius be tėvų globos, skaičių;

**20. Savivaldybės biudžeto augimo perspektyva ir numatomas pokytis.**

Socialinėms paslaugoms skiriamų lėšų dalis kiekvienais metais turėtų didėti.

**21. Išteklių prognozė ateinantiems 3 metams.**

Socialinėms paslaugoms teikti Klaipėdos miesto gyventojams reikalingų lėšų poreikis per ateinančius 3 metus turėtų didėti. Lėšos ir toliau turėtų būti skirstomos atsižvelgiant į kasmet bei ilgalaikiuose planuose patvirtinamus prioritetus.

**22. Siūlomos plėsti valstybės ir kitų savivaldybių teikiamos socialinės paslaugos, jų rūšys ir prognozuojamas mastas:**

|  |  |
| --- | --- |
| Socialinių paslaugų rūšys (nurodomos pagal žmonių socialines grupes) | Mastas (vietų skaičius) |
| Ilgalaikė socialinė globa suaugusiems asmenims su psichine negalia | 9 |
| Ilgalaikė socialinė globa senyvo amžiaus asmenims su psichine negalia | 66 |
| Ilgalaikė socialinė globa suaugusiems asmenims su fizine negalia | 8 |
| Ilgalaikė socialinė globa senyvo amžiaus asmenims su fizine negalia | 33 |

**VI SKYRIUS**

**SOCIALINIŲ PASLAUGŲ PLANO ĮGYVENDINIMO PRIEŽIŪRA**

**23. Socialinių paslaugų plano įgyvendinimo priežiūros vykdytojai.**

Socialinių paslaugų plano įgyvendinimo priežiūrą vykdo biudžetinių socialines paslaugas teikiančių įstaigų vadovai, perkamų socialinių paslaugų teikėjai ir Socialinės paramos skyrius pagal kuruojamą sritį.

**24**. **Socialinių paslaugų plano įgyvendinimo priežiūros etapai ir įvertinimo rezultatai.**

Pasibaigus biudžetiniams metams įstaigos Socialinės paramos skyriui pateikia priemonių įvykdymo ataskaitas. Socialinės paramos skyrius išanalizuoja įstaigų pateiktas programų vykdymo ataskaitas ir rengia bendrą Socialinės paramos skyriaus socialinių paslaugų vykdymo ataskaitą. Ataskaita analizuojama ir svarstoma bendra savivaldybėje nustatyta vykdomų programų stebėsenos tvarka.

**25. Pasiektų rezultatų, tikslų ir uždavinių analizė, numatytų vykdyti priemonių efektyvumas.**

Pasiekti rezultatai, tikslai ir uždaviniai vertinami pagal Socialinių paslaugų efektyvumo vertinimo kriterijus, patvirtintus Lietuvos Respublikos socialinės apsaugos ir darbo ministro 2007 m. balandžio 12 d. įsakymu Nr. A1-104:

- savivaldybės biudžeto išlaidos per metus socialinėms paslaugoms, tenkančios vienam savivaldybės gyventojui, – 37,0 Eur;

- valstybės skirtų dotacijų santykis su savivaldybės biudžeto lėšomis, skiriamomis socialinėms paslaugoms, – 64,1 proc.;

- socialinių paslaugų (įskaitant bendrąsias socialines paslaugas) gavėjų skaičiaus santykis su bendru savivaldybės gyventojų skaičiumi – 5,22 proc.;

- socialinės globos ir socialinės priežiūros gavėjų skaičiaus santykis su bendru savivaldybės gyventojų skaičiumi – 2,48 proc.;

- regioninių socialinių paslaugų gavėjų skaičiaus santykis su kitų socialinių paslaugų (išskyrus bendrąsias socialines paslaugas) gavėjais – 10,43 proc.;

- socialinių darbuotojų ir socialinių darbuotojų padėjėjų skaičius savivaldybės įstaigose, tenkantis 10 tūkst. savivaldybės gyventojų, – 29 vnt.;

- socialinių paslaugų poreikio patenkinimo procentas (asmenų (šeimų), kuriems patenkintas socialinių paslaugų poreikis, santykis su asmenų (šeimų) skaičiumi, kuriems įvertintas socialinių paslaugų poreikis) – 96,88 proc.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

1. Lentelė užpildoma pagal Socialinių paslaugų kataloge numatytus socialinių paslaugų įstaigų tipus. [↑](#footnote-ref-1)
2. Savivaldybės, nevyriausybinių organizacijų, privačios ir kt. [↑](#footnote-ref-2)
3. Maksimalus lankytojų skaičius per dieną. [↑](#footnote-ref-3)
4. Lentelė užpildoma pagal Socialinių paslaugų kataloge žmonių socialinėms grupėms numatytas socialinių paslaugų rūšis. [↑](#footnote-ref-4)